β) Η παραλλαγή του Σοφοκλή\nΟ Σοφοκλής παρουσιάζει κάποια άλλη εκδοχή του μύθου, με τον ίδιο πάντοτε κορμό, υφαίνοντας την παραλλαγή του γύρω από το πρόσωπο της Ηλέκτρας. Στην τραγωδία του αυτή είναι το κεντρικό- τραγικό πρόσωπο. Αυτής τα δεινά προβάλλει ο ποιητής, κι απ’ αυτή την ιστορία παρουσιάζεται ο φόνος, που διέπραξε ο Ορέστης με την προτροπή και τη συμπαράσταση της αδερφής του Ηλέκτρας.\nΑς γνωρίσουμε τώρα και την παραλλαγή του μύθου όπως την παρουσιάζει ο Σοφοκλής στην ομώνυμη τραγωδία του, “Ηλέκτρα”:\n[[ Η Ηλέκτρα, μετά τη θυσία της Ιφιγένειας, ήταν το μεγαλύτερο παιδί του βασιλικού ζευγαριού των Μυκηνών. Διέθετε ακεραιότητα χαρακτήρα και είχε ηθικές αρχές. Έτσι όλα όσα συνέβαιναν στο παλάτι την πλήγωναν. Δε μπορούσε να δεχτεί το παράνομο σμίξιμο της μάνας της με τον ξάδερφο του πατέρα της, όσο αυτός έλειπε στην Τροία για τη δόξα της Ελλάδας. Κι όταν με το γυρισμό του βρήκε φριχτό θάνατο από το σπαθί των μισητών γι’ αυτήν εραστών, έχασε τον κόσμο. Το μίσος της δηλητηρίαζε τη ζωή. Μισούσε τον Αίγισθο που καθόταν στο θρόνο του πατέρα της και κρατούσε το βασιλικό ραβδί του. Μα πιότερο μισούσε την κακούργα μάνα, βλέποντάς την να χορεύει και να χαίρεται, να κάνει θυσίες ευχαριστώντας τους θεούς για την τύχη της. Μαράζωνε μέσα στον πόνο της, συγκατοικώντας με δολοφόνους, και στις προσευχές της στους θεούς παρακαλούσε να ’ρθει εκδικητής ο αδερφός από τη Φωκίδα.\nΌσο δεν έστεργε η κόρη στης μάνας τα καμώματα, η μάνα αντιδρούσε με μίσος. Έτσι την κρατούσε κλεισμένη στο παλάτι, δίχως να βλέπει κόσμο, την κακομεταχειριζόταν και την καταριόταν, έκανε κάθε τι για να την ταπεινώσει. Κι αυτό που δεν της συγχωρούσε με τίποτα, ήταν που πάνω στο φόνο του Αγαμέμνονα βρήκε την ευκαιρία και φυγάδεψε τον μικρό Ορέστη με τον παιδαγωγό του. Σούβλιζε το μυαλό της φόνισσας η σκέψη, πως μπορούσε να έρθει ο Ορέστης, όταν μεγάλωνε, να πάρει πίσω το αίμα του πατέρα του.\nΣτο παλάτι έμενε κι η άλλη κόρη του Αγαμέμνονα και της Κλυταιμήστρας, η Χρυσόθεμη. Όσο άτρομη, δυνατή, αδέκαστη κι αλύγιστη ήταν η Ηλέκτρα, τόσο δειλή, αδύναμη, συμβιβαστική και μαλακή ήταν η Χρυσόθεμη. Χωρίς να παραγνωρίζει το έγκλημα της μάνας και του εραστή της, υποχωρούσε μπροστά στη δύναμή τους για να μην κακοπεράσει. Αυτή δεν ήταν περιορισμένη κι η μάνα την περιποιόταν.\nΚάποια νύχτα η Κλυταιμήστρα είδε ένα παράξενο όνειρο. Είδε, λέει, τον Αγαμέμνονα να έχει έρθει από τον Κάτω Κόσμο και πλησίασε στο βασιλικό θρόνο, που καθόταν αυτή κι ο Αίγισθος. Άρπαξε το προγονικό σκήπτρο, που κρατούσε ο αγαπητικός της, και το έμπηξε μ’ ορμή στο χώμα, δίπλα στην εστία. Τότε πρόβαλε ένα κλωνάρι που ταχιά έγινε ψηλόκορμο φουντωτό δέντρο και σκέπασε όλη τη χώρα.\nΣκιάχτηκε από τ’ όνειρο η ρήγισσα, και μιας και ίδια δεν τολμούσε να πάει στο μνήμα του θύματός της, έστειλε την πιστή της Χρυσόθεμη με χοές στον τάφο του Αγαμέμνονα, για να τον εξευμενίσει. Ξεκινώντας η κόρη για τον τάφο συνάντησε την αδερφή της. Η Ηλέκτρα την έπεισε αντί για τις χοές ν’ αφήσει δυο τούφες από μαλλιά, μια από κάθε κόρη, μαζί με μια ζώνη, ώστε σαν έρθει η ώρα της εκδίκησης να τους συνδράμει η σκιά του γονιού τους.\nΤο ίδιο πρωινό έφτασαν, φερμένοι από τη Φωκίδα, ο φυγαδεμένος Ορέστης με τον πιστό του παιδαγωγό και τον αχώριστο φίλο του Πυλάδη. Ο τωρινός ρήγας, ο Αίγισθος, είχε πάει με τους υπηρέτες στα κτήματα να μαζέψουν τον πλούτο της γης, καρπούς και ζαρζαβατικά. Κατέστρωσαν πανούργο σχέδιο, μιας και το φονικό του Αγαμέμνονα έγινε με δόλο, έτσι εξάλλου είχε προστάξει ο Απόλλωνας, για να εξαπατήσουν την Κλυταιμήστρα. Της παρουσιάστηκε ο παιδαγωγός, σταλμένος τάχα από τον Φαινοτέα, το θειό του Στρόφιου, για να της κάνει μια θλιβερή αναγγελία. Ο καημένος ο γιος της, ο Ορέστης, παίρνοντας μέρος στις αρματοδρομίες των Δελφικών αγώνων παρασύρθηκε και βρήκε φριχτό θάνατο. Οι τρεις αποσταλμένοι έφερναν μαζί του την υδρία, όπου είχαν φυλαγμένη τη στάχτη από το σώμα του άτυχου νέου, που με τιμές είχε κάψει ο Στρόφιος, για να ταφεί από τους συγγενείς του στα πατρικά χώματα.\nΗ κακόψυχη μάνα έκανε δήθεν πως θρηνεί, μα στο βάθος της καρδιάς της πολύ χάρηκε που είχε βγει από τη μέση αυτός που της χαλνούσε τον ύπνο. Τώρα θα κοιμόταν ήσυχη μιας και δεν ζούσε ο εκδικητής του Αγαμέμνονα. Την εξιστόρηση του δήθεν ατυχήματος με το θάνατο του αδερφού της παρακολούθησε και η Ηλέκτρα, που ξέσπασε σε μοιρολόγι ξεσκίζοντας τα μάγουλά της. Χάθηκε γι’ αυτήν κάθε ελπίδα κι όλα της φάνταζαν μαύρα κι άραχλα.\nΦτάνοντας στον τάφο η Χρυσόθεμη, την περίμενε μια έκπληξη. Βρήκε το μνήμα στεφανωμένο με ευωδιαστά λουλούδια, να έχει ραντιστεί με γάλα και στην μια του άκρη έναν κομμένο βόστρυχο από ξανθά μαλλιά. Αυτά μόνον ο αδερφός τους ο Ορέστης θα μπορούσε να τα κάμει. Εξάλλου τα μαλλιά ήσαν σαν τα δικά της και της Ηλέκτρας, ατράνταχτο σημάδι για τον ερχομό του. Χαρούμενη πήρε το δρόμο του γυρισμού, λέγοντας τα ευχάριστα μαντάτα στην Ηλέκτρα. Αυτή, έχοντας ακούσει την πλανερή ιστορία του παιδαγωγού στην μάνα, δεν την πίστεψε. Προσπάθησε να την πείσει, αφού δεν ζούσε ο αδερφός τους, να πάρουν οι ίδιες την ευθύνη της εκδίκησης. Του κάκου όμως, δεν έπεισε την δειλή αδερφή. Γι’ αυτό αποφάσισε μόνη να κάνει το χρέος της.\nΑφού ο παιδαγωγός είπε πως είχαν φερμένη τη στάχτη του αδικοχαμένου γιου του Αγαμέμνονα, παρουσιάζεται ο Ορέστης κουβαλώντας την υδρία. Σάστισε σαν είδε μπροστά του μια κακοντυμένη και κακοζωισμένη γυναίκα ν’ αρπάζει στην αγκαλιά της την υδρία και ν’ αρχίζει το μοιρολόι, τραβώντας τα μαλλιά της. Δεν άργησε να καταλάβει πως αυτή η σταφιδιασμένη γυναίκα ήταν η αγαπημένη του Ηλέκτρα. Πήγε να την παρηγορήσει και της είπε πως άδικα κλαίει για ζωντανό άνθρωπο. Κι αφού αυτή δεν πίστευε, της έδειξε το δαχτυλίδι του πατέρα τους, που του είχε βάλει μαζί σαν τον φυγάδευσε. Τότε χαρούμενη η Ηλέκτρα τον έσφιξε στην αγκαλιά της ζητώντας ταχιά να πάρουν εκδίκηση.\nΗ ρήγισσα ζήτησε από τους ξένους να κοπιάσουν στο παλάτι για να τους φιλοξενήσει. Εξάλλου της έφεραν τόσο ευχάριστα νέα, και δεν ήταν πρεπούμενο να μην τους φιλέψει στο παλάτι. Σαν μπήκαν στο πατρικό σπίτι, ο Ορέστης έβγαλε το ξίφος και ξάπλωσε νεκρή την δολερή γυναίκα.\nΣτο μεταξύ η Κλυταιμήστρα είχε στείλει κάποιον δούλο να μηνύσει στον Αίγισθο πως ο Ορέστης ήταν νεκρός κι είχαν φέρει το σώμα του. Γύρισε, λοιπόν, ο συνεργός του φόνου, και ζήτησε από τους ξένους να ξεσκεπάσουν το ξύλινο κουτί, όπου ήταν το σώμα του εχθρού του. Μα τι ήταν αυτό αντίκριζαν τα μάτια του; Αντί για το σώμα του Ορέστη, στο ξύλινο κιβούρι κείτονταν το κουφάρι της συντρόφισσάς του, μες στα αίματα κι ορθάνοιχτα τα μάτια. Έκανε να πιάσει το σπαθί του, μα μεμιάς ένιωσε το σπαθί του Ορέστη να του τρυπά τα σπλάχνα. Έπεσε κι ο Αίγισθος νεκρός, δίπλα στην Κλυταιμήστρα, οι δυο φονιάδες αντάμα, ποτίζοντας με το αίμα τους το ίδιο πάτωμα, που είχε ρουφήξει πριν από χρόνια του Αγαμέμνονα το αίμα. ]]\nΣτη συνέχεια θα γνωρίσουμε κάποια αποσπάσματα από την τραγωδία, για να δούμε με πόση τραγικότητα και δύναμη έδωσε ο Σοφοκλής την παραλλαγή του. Στην πρώτη σκηνή εμφανίζει τον Ορέστη να φτάνει στις Μυκήνες με τους συνοδούς του. Λέει ο νέος:\n« Εγώ σαν έφτασα στο πυθικό\nμαντείο για να μάθω πώς θα σηκώσω το φορτίο\nτης πατρικής εκδίκησης απ’ τους φονιάδες,\nο Φοίβος έτσι λάλησε που ευθύς θ’ ακούσεις:\n« Χωρίς στρατό, ξαρμάτωτος και μόνος,\nμε δόλο να πράξεις το δίκαιο φόνο.»\nΑφού τέτοιον ακούσαμε χρησμό….\nΞέρω πως κι άνθρωποι σοφοί πολλές φορές\nπεθάνανε στα ψέματα· ύστερα γύρισαν\nξανά στα σπίτια τους πιότερο τιμημένοι.\nΚι εγώ καυχιέμαι ζωντανός από το ψέμα\nπως θα βγω, σαν άστρο στους εχθρούς να λάμψω.\nΤου πατέρα μου γη και θεοί του τόπου μου,\nκαλοδεχτείτε με σ’ αυτά τα μονοπάτια,\nκι εσύ, παλάτι πατρικό· έρχομαι\nνα ξεπλύνω τις ντροπές από θεούς σταλμένος.\nΜε καταφρόνια μη με διώξετε από δω,\nμα κληρονόμο πάλι κι άρχοντα μες στο σπίτι μου. » ( Σοφοκλής, “Ηλέκτρα” 32-37 και 62-72 )\nAπό την αρχή μας τονίζει πως με πυθικό χρησμό φορτώθηκε το χρέος της πατρικής εκδίκησης. Ο Απόλλωνας του ζήτησε να έρθει στην πατρίδα χωρίς στρατό. Δεν ήταν ανάγκη να αιματοκυληθεί η χώρα. Θα πλήρωναν μόνο αυτοί που έφταιγαν!\nΟι θεοί των Ελλήνων δεν ζητούν αθώο αίμα! Αν πρέπει κάποιος να τιμωρηθεί, είναι αυτός που διέπραξε το αδίκημα. Ο Ορέστης μας ξεκαθαρίζει πως ήρθε στις Μυκήνες να ξεπλύνει ντροπές, ν’ αποδώσει δικαιοσύνη, σταλμένος από τους θεούς. Άρα ό,τι θα κάνει, δεν το κάνει γιατί έχει εγκληματικό χαρακτήρα, αλλά γιατί το επιτάσσει το χρέος του.\nΜετά ο τραγικός μας ποιητής παρουσιάζει την Ηλέκτρα ν’ απαριθμεί τις συμφορές της:\n« Καθάριο φως,\nκι αγέρα, της γης αδερφέ,\nπου η ζοφερή νύχτα στερεύει.\nΌσο για τα νυχτέρια μου, το μισερό\nτο ξέρει στρώμα του θλιβερού σπιτιού\nπόσο θρηνώ για το δυστυχισμένο\nτον πατέρα μου που σε βάρβαρη γη\nδεν του χάρισε θάνατο ο Άρης,\nη μάνα μου όμως κι ο εραστής ο Αίγισθος,\nκαθώς οι ξυλοκόποι πελεκούν βελανιδιά,\nμε φονικό τσεκούρι το κεφάλι του σκίζουν.\nνα τρέμει κι όσο της μέρας το φως·\nνα σκούζω σαν αηδόνα που τα παιδιά της έχασε\nκαι στα πατρικά πεζούλια ο λάλος\nνα πηγαινοφέρνει τον αντίλαλο.\nΤης Περσεφόνης και του Χάρου κατοικιά,\nτου Κάτω Κόσμου Ερμή, Αρά- κατάρα (*18),\nκόρες θεών, Ερινύες σεμνές\nπου βλέπετε τους αδικοχαμένους,\nαλλά κι όσους τρυπώνουν σε κρεβάτια ξένα,\nελάτε, συντρέχτε, πληρώστε του δικού μου\nκαι στείλτε μου τον αδερφό·\nγιατί μόνη μου πια δεν μπορώ, δε βαστάω\nτο βαρύ τ’ αντιζύγι της λύπης. » ( Σοφοκλής, “Ηλέκτρα” 86-120 )\nΣτη συνέχεια απευθύνεται στις συμπατριώτισσές της Μυκηναίες, οι οποίες αποτελούν τον χορό της τραγωδίας, ζητώντας τη συμπάθειά τους. Ζητάει την κατανόησή τους λέγοντας τα βάσανά της και την αιτία του μίσους της:\n« Γυναίκες, ντρέπομαι που φαίνομαι, τόσο πολύ\nνα σας στενοχωρώ με τους πολλούς μου θρήνους.\nΗ βία μ’ ανάγκασε να το κάνω·\nσυμπαθάτε·. Ποια της σειράς μου\nβλέποντας τα πάθη του πατέρα της\nδε θα ‘κανε έτσι, γι’ αυτά που μέρα νύχτα εγώ\nνα μπουμπουκιάζουν βλέπω αντί να ρεύουν·\nκαι πρώτα η μάνα που με γέννησε,\nο πιο τρανός εχθρός μου εστάθη. Στο σπίτι πάλι\nμε τους φονιάδες του πατέρα μου κοιτάζομαι\nκαι γονατίζω μπρος τους κι είναι στο χέρι τους\nπότε να παίρνω, πότε να μου παίρνουν.\nΤι μέρες θέλεις να περνώ; Να βλέπω\nτον Αίγισθο στη θέση του πατέρα\nθρονιασμένο, να βλέπω να φορεί\nτις ίδιες φορεσιές, να θυσιάζει\nστους βωμούς που πλάι τον μακέλεψε,\nνα βλέπω και την πιο στερνή ντροπή,\nτο μακελάρη στου πατέρα μου το στρώμα\nμε την πανάθλια μάνα, αν πρέπει\nμάνα να την πω, μαζί του να κυλιέται.\nΤόσην αποκοτιά να ζει με το μαγαρισμένο\nκαι να μη σκιάζεται καμιά απ’ τις Ερινύες\nκαι σα ν’ αναγελά με τα καμώματά της,\nβρίσκει τη μέρα κείνη που τον πατέρα μου\nμε δόλο σκότωσε και τότε στήνει\nχορό και φέρνει πρόβατα σφαχτά\nστης σωτηρίας τους θεούς, μήνα το μήνα.\nΝα τα βλέπω στο σπίτι μου, μόνη,\nκλαίω η δύσμοιρη και μονάχη μου λιώνω,\nκρυφά βογκώ για το φαρμακωμένο το τραπέζι\nπου πήρε του πατέρα τ’ όνομα. » ( Σοφοκλής, “Ηλέκτρα” 254- 285 )\nΣε επόμενη σκηνή παρουσιάζεται η Χρυσόθεμη κρατώντας τις νεκρικές προσφορές, με εντολή της μάνας της, προς τον δολοφονημένο πατέρα τους. Είναι συγκαταβατική, έχει αποδεχθεί την κατάσταση που επικρατεί στο παλάτι για να περάσει καλά. Λέει, λοιπόν, στην αδερφή της, που είναι απόλυτη και εμμένει στην αντιπαράθεση με τη μάνα και τον εραστή της:\n« Αδερφή μου, τι φωνές ήρθες πάλι να βάλεις\nστο πεζούλι της θύρας; ο χρόνος ο πολύς\nδε σ’ έμαθε να θες να μη βουλιάζεις\nσε κούφιο κι ανώφελο πάθος;\nΕγώ το ξέρω πόσο πονώ για κείνο\nπου μας βρήκε· κι άμα είχα θάρρος,\nθα το ‘δειχνα τι σκέφτομαι για κείνους.\nΤώρα μαζεύω τα πανιά στη συφορά\nκαι δεν καυχιέμαι πως κάτι κάνω,\nενώ δεν κάνω τίποτα· έτσι κι εσύ θέλω να πράξεις.\nΤο δίκιο, δεν είναι όπως το λέω,\nΌπως εσύ το κρίνεις είναι. Μ’ αν θέλω λεύτερη\nνα ζω, θα σκύβω πάντα στους αφέντες. » ( Σοφοκλής, “Ηλέκτρα” 328- 340 )\nΓια να πάρει αποστομωτική απάντηση από την Ηλέκτρα, που είναι ασυμβίβαστη, έστω κι αν κακοπερνάει:\n« Συ, κι αν μισείς, μισείς με λόγια μόνο,\nστην πράξη όμως μόνοιασες με τους φονιάδες.\nΕγώ ποτέ δε θα ζαρώσω μπρος τους\nΟύτε κι αν ήταν να μου χάριζαν τα δώρα τους\nπου σ’ έχουν ξεσηκώσει. Να χαίρεσαι\nτο πλούσιο φαΐ, να κολυμπάς στον πλούτο.\nΑς ήτανε το μόνο μου φαΐ, να μην πονάω.\nΔε λαχταράω τις τιμές που σου ‘χουν τύχει. » ( Σοφοκλής, “Ηλέκτρα” 358-364 )\nΓια να φανεί το χάσμα στις σχέσεις Κλυταιμήστρας και Ηλέκτρας ο Σοφοκλής δίνει έναν διαπληκτισμό μεταξύ μάνας και κόρης. Λέει η μάνα:\n« Επήγες και ξεστόμισες και σε πολλούς για μένα,\nπως είμαι τύραννος και κυβερνώ παράνομα\nκαι πως περιφρονώ και σε και τα δικά σου.\nΔε σε περιφρονώ· σε βρίζω μόνο,\nακούγοντας συχνά βρισιές κι απ’ τη μεριά σου.\nΜοναδικό, παντοτινό σου πρόσχημα,\nπως ο πατέρας επέθανε από μένα. Από μένα!\nΗ δίκη τόνε σκότωσε κι όχι μονάχη εγώ,\nκαι χρώσταγες κι εσύ να τη συντρέξεις, αν είχες λίγο νου.\nΓιατί αυτός ο πατέρας σου, που όλο τον κλαις, ήταν ο μόνος\nΈλληνας που τόλμησε θυσία να προσφέρει\nτην αδερφή σου στους θεούς, μια κι όταν έσπερνε\nδεν πόνεσε, καθώς εγώ σαν τη γεννούσα.\nΑς είναι· μα πες μου τούτο· για ποιόνε τη θυσίασε;\nΓια τους Αργείτες; Στο χέρι τους δεν ήτανε\nνα σφάξουνε παιδί μου· για το Μενέλαο\nτον αδερφό του σκότωσε την κόρη μου;\nΚαι δε χρωστούσε να πληρώσει;\nΔεν είχε κείνος δυο παιδιά, δεν ήτανε σωστό\nαντί για το δικό μου αυτά να χάνονταν; πατέρα είχανε\nκαι μάνα, που για χατίρι της ο στόλος αρματώθηκε.\nΓια τα δικά μου τα παιδιά είχεν ο Χάρος\nόρεξη, για τα δικά του ήταν χορτασμένος; » ( Σοφοκλής, “Ηλέκτρα” 520-543 )\nΓια να πάρει από την Ηλέκτρα την απάντηση:\n« Μιλάω, λοιπόν· λες τον πατέρα μου πως σκότωσες·\nΓίνεται λόγος πιο ξεδιάντροπος, είχες\nδεν είχες δίκιο; Άδικα των αδίκων\nτον εσκότωσες, σ’ το λέω, αλλά σε πλάνεψε\nάντρας κακός, που τώρα μόνοιασες μαζί του.\nΡώτα την Άρτεμιν την κυνηγήτρα ποιος έφταιγε\nκαι στην Αυλίδα κράτησε τον ταξιδιώτην άνεμο,\nή θα σ’ το πω εγώ. Δε γίνεται από κείνη να το μάθεις.\nΑκούω να λένε, πως ο πατέρας στης θεάς το δάσος\nπεριδιάβαζε και σήκωσε με το περπάτημα\nελάφι παρδαλό με κέρατα μεγάλα· το ‘σφαξε\nκαι καμαρώνοντας μεγάλο λόγο πέταξε.\nΓι’ αυτό η κόρη της Λητούς (*19) οργίστηκε·\nτους Αχαιούς κρατούσε ώσπου να πάρει πληρωμή\nαντί τ’ αγρίμι την κόρη απ’ τον πατέρα μου.\nΈτσι έγινε η θυσία της. Για το στρατό\nκλειστός ο δρόμος και της Τροίας και της πατρίδας.\nΓια τούτο με τη βία, με δισταγμούς πολλούς, στο τέλος\nτη θυσίασε κι όχι για το Μενέλαο.\nΑν πάλι, για να τον πω το λόγο σου, για κείνον το ‘καμε\nθέλοντας να τον σώσει, χρωστούσε να πεθάνει\nαπό το χέρι σου; Με ποιο νόμο; Κοίτα καλά,\nβάζοντας τέτοιο νόμο, βάζεις θηλιά κακή\nστο σβέρκο σου και θα το μετανιώσεις.\nΑν είναι να σκοτώνει ο ένας τον άλλο,\nπρώτη θα πέθαινες εσύ με τέτοιο νόμο.\nΚοίτα μη βρίσκεις πρόφαση που δεν περνάει.\nΜα πες μου, αν αγαπάς, τι σ’ έπιασε και κάνεις\nτου κόσμου τα αισχρά πράγματα;\nΜε το φονιά κοιμάσαι, αφού ξεπάστρεψες\nμαζί του τον πατέρα μου, κάνεις παιδιά,\nενώ τα νόμιμα και τα βλογητικά\nστην εξορία κρατείς. Θες και να σε παινέψω;\nΉ μήπως πεις πως το κορίτσι σου εκδικιέσαι;\nΝτροπή σου κι αν το πεις. Ωραία ζευγαρώματα\nμε τους εχθρούς για χάρη του παιδιού σου!\nΑλλά και μυαλό δεν μπορώ να σου βάλω,\nμια και πήρες τους δρόμους και λες πως τη μητέρα μας\nκακολογάμε, που τύραννο περσότερο\nπαρά μητέρα την έχω εγώ για μένα,\nπου τη βαστάω τη ζωή με χίλια βάσανα\nζώντας μαζί με σένα και τον άντρα σου·\nκι ο άλλος μακριά, μόλις που ξέφυγε απ’ τα χέρια σου,\nζει μαύρη ζωή ο δύστυχος Ορέστης,\nπου πάντα μου χτυπάς πως τιμωρό τον μεγαλώνω.\nΑν πέρναγε απ’ το χέρι μου, θα το ‘κανα κι αυτό,\nβάλ’ το καλά στο νου σου. Μπορείς λοιπόν γι’ αυτά\nνα βγεις στο δρόμο και να πεις πως είμαι φαρμακόγλωσση,\nκακιά γυναίκα ξεδιάντροπη.\nΑν είναι φυσικό μου κάτι τέτοιο,\nθαρρώ, το φυσικό σου δεν ντροπιάζω. » ( Σοφοκλής, “Ηλέκτρα” 558-609 )\nΈτσι η νέα καταλήγει στην διαπίστωση: « αισχροίς γαρ αισχρά πράγματ’ εκδιδάσκεται » [ τα έργα της ντροπής από ντροπές μαθαίνουμε ]\nΗ Κλυταιμήστρα, μετά το παράξενο όνειρο, δεν έμεινε στο να στείλει χοές στο νεκρό Αγαμέμνονα, αλλά στους βωμούς του παλατιού κάνει θυσία και προσεύχεται. Απευθύνεται στις υπηρέτριες που την βοηθούν και τους θεούς μετά, λέγοντας:\n« Ύψωσε της θυσίας τους καρπούς, γυναίκα,\nστον Κύριο και Θεό μας, κάνω προσευχή,\nνα λύσει την τρομάρα που με δένει.\nΤώρα μπορείς ν’ ακούσεις τα λόγια μου\nτα σκεπασμένα, προστάτη Φοίβε· σε φίλους\nδε μιλώ μπροστά κι ούτε στο φως μπορώ\nόλα να ξεσκεπάσω με τούτη δω κοντά μου,\nμήπως με γλώσσα φθονερή γεμίσει\nαφύσικες την πόλη διαδόσεις.\nΆκουσε κι έτσι, γιατί κι εγώ έτσι θα τα πω.\nΑυτά τα δίστομα των ονείρων φαντάσματα\nπου είδα τη νύχτα, άναξ Απόλλων,\nαν ήτανε καλό σημάδι, κάνε να βγουν αλήθεια·\nαν ήτανε κακό, να πέσουν πάνω στους εχτρούς·\nκαι να μην αφήσεις απ’ τα πλούτη μου να με πετάξουν\nόσοι το μηχανεύονται κρυφά με δόλο,\nαλλά να ζω ζωή γαληνεμένη πάντα,\nνα κυβερνώ των Ατρειδών τα σπίτια και το στέμμα·\nμε φίλους να ‘μια, τους ίδιους που καλοπερνώ και τώρα,\nκι απ’ τα παιδιά μου κοντά μου να ‘χω\nόσα δε με ποτίζουνε με λύπες και φαρμάκια.\nΆκου με και σπλαχνίσου, Απόλλων Λύκειε,\nκαι δώσε μας, καθώς παρακαλούμε, όλα τούτα.\nΓια τ’ άλλα πια, κι αν τα σωπαίνω εγώ,\nείσαι θεός και καρτερώ πως θα τα καταλάβεις.\nΤου Διός τα τέκνα βέβαια βλέπουνε τα πάντα. » ( Σοφοκλής, “Ηλέκτρα” 634-659 )\nΑμέσως μετά την θυσία παρουσιάστηκε ο παιδαγωγός του Ορέστη, σαν αποσταλμένος, δήθεν, από τη Φωκίδα φέρνοντας το νέο για τον χαμό του Ορέστη. Ανάμεσα στον παιδαγωγό και την βασίλισσα έγινε ο ακόλουθος διάλογος, όπου ο παιδαγωγός αναφέρει και τον τρόπο, που τάχατες σκοτώθηκε ο γιος της:\n« ΠΑ.: Χαίρε, βασίλισσα. Καλά μαντάτα φέρνω.\nσε σένα και τον Αίγισθο από δικούς σας φίλους.\nΚΛ.: Λόγος καλοδεχούμενος· θέλω να μάθω\nπρώτα ποιος άνθρωπος σε στέλνει.\nΠΑ.: Ο Φωκίτης Φανοτεύς· σπουδαίο νέο φέρνω.\nΚΛ.: Ποιο, ξένε, πες το· φίλος σε στέλνει,\nδεν αμφιβάλλω, καλό θα πεις μαντάτο.\nΠΑ.: Πέθανε ο Ορέστης· κοντολογίς, αυτό ‘ναι.\nΗΛ.: Ώχου μου, η μαύρη· σήμερα χάθηκα.\nΚΛ.: Τι λες; Τι λές, ξένε; Μην την ακούς.\nΠΑ.: Πως πέθανε ο Ορέστης, είπα και ξαναλέω.\nΗΛ.: Χάθηκα η άμοιρη και τίποτα δεν είμαι.\nΚΛ.: Κοίταξε τα δικά σου εσύ. Μα πες μου, ξένε,\nτην αλήθεια· πώς εχάθηκε;\nΠΑ.: Γι’ αυτό με στείλαν, και θα τα πω με τη σειρά.\nΠήγε κι αυτός στους Δελφικούς αγώνες,\nτο καμάρι της Ελλάδας, για να κερδίσει το στεφάνι.\nΌταν άκουσε τον κήρυκα δυνατά ν’ αναγγέλλει\nτο δρόμο, το πρώτο αγώνισμα, μπήκε\nλαμπρός στο στίβο, κι όλοι τον θαύμασαν.\nΣύμφωνα με τη φύση του, τον τέλειωσε το δρόμο\nκαι βγήκε με πολύτιμο στεφάνι νίκης.\nΠώς να σου πω με λόγια λίγα τις νίκες\nτις πολλές που νίκησε τ’ αγόρι σου, δεν ξέρω.\nΤούτο μονάχα: σ’ όσους προκήρυξαν αγώνες\nοι αθλοθέτες πήρε μέρος και βγήκε νικητής·\nτον μακαρίζαν· Αργείος, λέγαν,\nο Ορέστης με τ’ όνομα, του Αγαμέμνονος γιος,\nπου κάποτε ξεσήκωσε το δοξασμένο στρατό της Ελλάδας.\nΈτσι μ’ αυτά. Όταν όμως κάποιος θεός χτυπήσει,\nτρανός κι αν είσαι, να το ξεφύγεις δεν μπορείς.\nΤην άλλη μέρα, το ξημέρωμα,\nστους γρήγορους αγώνες των αλόγων,\nμπήκε στο στίβο με πολλούς αρματοδρόμους.\nΟ πρώτος Αχαιός, ο άλλος απ’ τη Σπάρτη,\nδυο Λίβυες ζεμένα είχαν τ’ άρματα ζευγαρωτά,\nο Ορέστης με θεσσαλικά πουλάρια πέμπτος,\nέκτος ο Αιτωλός με τα ξανθιά φαριά του,\nο έβδομος από τη Μαγνησία κάποιος·\nμ’ άτια λευκά ένας Αινιάνας όγδοος,\nο ένατος απ’ τη θεόχτιστη Αθήνα·\nο Βοιωτός το δέκατο κρατούσεν άρμα.\nΣταθήκαν όπου τάξαν οι κριτές,\nτραβώντας κλήρο· μπήκαν στ’ αμάξια\nκαι με σκούξιμο της σάλπιγγας ορμήσαν.\nΒαθιά κεντούσαν τ’ άλογα, ετίναζαν τα γκέμια.\nΟ δρόμος όλος γέμισε χτύπους αρμάτων\nβροντερών. Ο κουρνιαχτός σηκώθηκε\nψηλά· κι όλοι μαζί ανάκατα\nκι αλύπητα μοιράζανε κεντιές για να περάσουν\nτους τροχούς των άλλων αμαξιών και των φαριών τη λύσσα.\nΑφρούς γεμίζαν πλάτες και τροχοί\nπου βγάζαν τα ρουθούνια των αλόγων.\nΟρθά κρατιόνταν στην αρχή τ’ άρματα όλα.,\nΎστερα τ’ ατίθασα πουλάρια του Αινιάνα\nτου κεφαλιού τους κάνουν, κι όταν τελειώναν\nτη στροφή την έκτη για την έβδομη του στίβου,\nχτυπούν κατάμουτρα στο λιβυκό τ’ αμάξι.\nΜετά το πρώτο το κακό, σωριάζεται ένας\nπάνω στον άλλο τσακισμένοι, κι ο στίβος όλος\nτης Κρίσας γέμισεν άλογα και ναυάγια.\nΚαλός στο χαλινάρι ο Αθηναίος, σαν το ‘νιωσε,\nτραβάει παράμερα κι ανοίγεται, το σάλο\nαφήνοντας στη μέση των αλόγων να χτυπιέται.\nΣτερνός- στερνός ο Ορέστης οδηγούσε κρατώντας\nτα πουλάρια του γι’ αργότερα και πίστευε στη νίκη.\nΒλέπει τον Αθηναίο να ‘χει μείνει μοναχός, και σφυριχτή\nκαμουτσιά δίνει στ’ αυτιά των πουλαριών,\nτον παίρνει το κατόπι και σα ζευγάρι τρέχανε\nπότ’ ο ένας, πότ’ ο άλλος, ίσα- ίσα\nένα κεφάλι από τ’ αμάξια να περσεύει.\nΑυτός [ο Ορέστης], στον ακρινό στύλο περνούσε\nμε του τροχού τον άξονα ξυστά· τ’ άλογο το δεξί\nχαλάρωνε κι έσφιγγε τ’ από μέσα.\nΚι όλους τους άλλους γύρους πέρασε στρωτά,\nορθός ο μαύρος κα μ’ ορθό τ’ αμάξι.\nΑπάντεχα τ’ αριστερό το γκέμι στη στροφή\nλασκάροντας, χτυπά στον ακρινό το στύλο·\nτ’ αξόνι τσάκισε στα δυο· γλιστράει\nκαι πέφτει· μπερδεύεται στα δουλεμένα\nχαλινάρια· πέφτοντας σκορπιστήκανε\nκαταμεσίς στο στίβο τα πουλάρια.\nΌταν τον είδε σωριασμένον απ’ τ’ αμάξι,\nλαός πολύς το θρήνησε το παλικάρι\nπου τέτοια μοίρα του ‘λαχε κάνοντας τόσα,\nνα σέρνεται στη γη, στον ουρανό να δείχνει\nτα ποδάρια, ώσπου μόλις που μπόρεσαν\nαρματηλάτες να σταματήσουν τ’ άλογα, που τρέχαν,\nνα τόνε λύσουν, ματωμένο τόσο, που φίλος\nδε θα γνώριζε κανείς το θλιβερό κορμί του.\nΤον κάψαν στη φωτιά ευθύς, και με μικρό λαγήνι\nχάλκινο, το μέγα σώμα, στάχτη φριχτή,\nτο κουβαλούν Φωκίτες διορισμένοι,\nστην πατρική του γη να βρει δυο μέτρα τάφο.\nΈτσι που λες μ’ αυτά. και να τα πεις πονάς.\nΜα κείνοι που τα ζήσαν, και τα ζήσαμε,\nκακό μεγάλο σαν κι αυτό δεν είδαμε ποτέ μας. » ( Σοφοκλής, “Ηλέκτρα” 666-763 )\nΗ Ηλέκτρα είχε παρακολουθήσει την κουβέντα της μάνας της και του παιδαγωγού. Σπάραξε η καρδιά της σαν έμαθε το θάνατο του αδερφού της. Διέκρινε όμως στο ύφος της μάνας της την κρυφή χαρά και γι’ αυτό λέει:\n« Είδατε πώς πικράθηκε και πόνεσε,\nπώς δάκρυσε και βόγκησε η καημένη\nπου το παιδί της χάθηκε και πάει;\nΚρυφογελώντας έφυγε. Αλίμονό μου, η μαύρη,\nπέθανες και μ’ αφάνισες, Ορέστη μου, καλέ μου.\nΠήρες το δρόμο σου, κι από τα σπλάχνα μου ξερίζωσες\nόσες ελπίδες φύτρωναν, πως θα γυρίσεις\nζωντανός και του πατέρα τιμωρός και μένα\nτης ταλαίπωρης. Και τώρα πού να πάω;\nΤώρα είμαι μόνη, δίχως πατέρα\nδίχως εσένα. Πρέπει να σκύψω το κεφάλι\nστους πιο τρανούς εχθρούς μου, στου γονιού μου\nτους φονιάδες. Καλά δεν είμαι τάχα;\nΣτα χρόνια που θα ‘ρθουν δε θα πατήσω\nσπίτι τους, θα πέσω στο κατώφλι τούτο δω,\nδίχως δικούς σιγά- σιγά να λιώσω·\nκι αν γίνω, πάλι, βάρος για τους μέσα,\nνα με σκοτώσουν· ο θάνατος χαρά,\nλύπη να ζω· δεν τη διψάω τη ζωή. » ( Σοφοκλής, “Ηλέκτρα” 804-822 )\nΚι ενώ μοιρολογούσε, γύρισε από τον τάφο του πατέρα τους η Χρυσόθεμη, η οποία της εξιστορεί όσα είδε:\n« Σου λέω όσα είδα.\nόταν πήγα στον παλαιό τον τάφο του πατέρα,\nαπάνω- πάνω στην κορυφή του βλέπω γάλα\nχυμένο και νεοράντιστο και γύρω- γύρω\nλουλούδια πλήθος νάν’ στο μνήμα σα στεφάνι.\nΤα βλέπω και σαστίζω· τα μάτια στρέφω γύρα,\nμήπως σιμώνει κατά κει κανένας.\nΚαθώς ο τόπος ήσυχος φαινόταν, ακόμη πιο κοντά\nστο μνήμα σύρθηκα. Πάνω στου τύμβου την κορφή\nβλέπω ένα βόστρυχο μαλλιών κομμένο πρόσφατα.\nΤον είδα, η μαύρη, κι ευθύς σφηνώθηκε στο νου\nγνωστή μορφή, πως βλέπω σημάδι αλάθευτο\nτου πιο αγαπημένου μέσα σ’ όλους, του Ορέστη μας.\nΣτα χέρια τον κρατώ, δεν έβγαλα μιλιά καθόλου\nκαι δάκρυα χαράς μουσκέψανε το μάγουλό μου.\nΚαι τώρα καθώς και κείνη τη στιγμή, βαθιά πιστεύω\nήταν δική του προσφορά κι άλλου κανένα.\nΈξω από μας, ποιος άλλος χρώσταγε το τάμα;\nΕγώ δεν το ‘καμα, αυτό το ξέρω, μήτε κι εσύ·\nκαι πώς, αφού να ξεμακρύνεις δεν μπορείς,\nούτε για το ναό, δίχως πικρά να μετανιώσεις.\nΜήτε η μητέρα πάλι· τέτοια δεν έχει διάθεση\nνα κάνει, ούτε θα το ‘κρυβε· λοιπόν\nείναι του Ορέστη τα νεκρικά τα πρόσφορα.\nΘάρρος, καλή μου· στους ίδιους ο ίδιος θεός\nδεν παραστέκει πάντα· πικρός κι ανάποδος\nμας στάθηκεν ως τώρα· μα ίσως η μέρα τούτη\nγια μύριες ομορφιές αρχή μπορεί να γίνει. » ( Σοφοκλής, “Ηλέκτρα” 892-919 )\nΜα η Ηλέκτρα, που θαρρούσε πως είχε δει στην υδρία τη στάχτη του νεκρού αδερφού, δεν πίστεψε τα λόγια της Χρυσόθεμης. Με αποφασιστικότητα παίρνει πάνω της την ευθύνη, τώρα που χάθηκε ο Ορέστης της, να αποτελειώσει το χρέος. Τότε θα μπορέσει να νιώσει ελεύθερη και να κάνει γάμο ταιριαστό. Τότε όλος ο κόσμος θα νιώσει σέβας για τις αδερφές, και γι’ αυτό προσπαθεί να πείσει την Χρυσόθεμη να την συντρέξει. Μόνο έτσι θα μπορέσουν να έχουν ψηλά το κεφάλι. Μ’ αυτά τα λόγια μίλησε στην Χρυσόθεμη:\n« Άκου λοιπόν τι σκέφτομαι να κάνω.\nΞέρεις πως παραστάτη δικό μας δεν έχουμε πια·\nο Άδης μας τους πήρε κι ορφανέψαμε\nκι έτσι μονάχες μείναμε στον κόσμο.\nΕγώ ν’ ακούω τον αδερφό μας να φουντώνει\nσα δεντρί, κρατούσα ελπίδες πως θα ‘ρθει,\nτο φόνο του πατέρα να λυτρώσει.\nΤώρα που ο [ο Ορέστης] δεν υπάρχει πια, γυρνώ σε σένα\nπου του πατέρα το φονιά, τον Αίγισθο\nμαζί μου θα σκοτώσεις.\nΤίποτα πια δεν πρέπει να σου κρύβω.\nΘα κάθεσαι και θα κοιτάς; ως πότε; Βλέπεις\nκαμιάν ελπίδα ορθή; Στέκεις και κλαις\nδίχως να γεύεσαι τα πατρικά σου πλούτη·\nστέκεις πικρή χρόνια και χρόνια τώρα,\nγυρνώντας δίχως άντρα και κρεβάτι.\nΑυτά να τα πετύχεις, μην ελπίζεις.\nΆντρας τρελός δεν είναι ο Αίγισθος\nν’ αφήσει να φυτρώσει γενιά δική μου\nκαι δική σου, του κεφαλιού του συμφορά.\nΑν στέρξεις τις ορμήνιες μου, πρώτα θα τιμηθείς\nγια την ευσέβειά σου απ’ τον πατέρα\nτο νεκρό κι από τον αδερφό στον Κάτω Κόσμο.\nΚατόπι, λεύτερη, καθώς γεννήθηκες,\nθα γίνεις πάλι, και γάμο ταιριαστό θα κάνεις.\nΚαθένας αγαπά και βλέπει χάρες.\nΦήμη και δόξα δε βλέπεις πόση θα ‘χεις\nκι εσύ κι εγώ, αν θες να με πιστέψεις;\nΠοιος πατριώτης και ποιος ξένος θα μας δει\nκαι δε θα μας παινέψει χαιρετώντας;\n« Δέστε τα δυο κορίτσια, φίλοι μου,\nπου σώσανε το πατρικό τους σπίτι,\nχωρίς να λυπηθούνε τη ζωή τους\nκαι τους εχθρούς που ‘χαν γερά στεριώσει σκότωσαν.\nΧρωστάμε σεβασμό κι αγάπην όλοι.\nΧρωστάμε σε χαρές και πανηγύρια\nόλοι μας να τιμάμε την αντρεία τους ».\nΤέτοια για μας οι άνθρωποι θα λένε·\nνεκρές ή ζωντανές, δε θα μας λείψει δόξα.\nΚαλή μου, πείσου, βοήθα τον πατέρα,\nσκύψε στον αδερφό, βγάλε με από τα βάσανα,\nνα βγεις κι εσύ, που ξέρεις ντροπή πως είναι\nζωή ντροπής σ’ ανθρώπους της σειράς μας. » ( Σοφοκλής, “Ηλέκτρα” 947-989 )\nΗ Ηλέκτρα δεν έκαμψε τις αντιρρήσεις της αδερφής της, η οποία προσπαθεί να την πείσει πως το εγχείρημά τους θα είναι άσκοπο. Τότε ο χορός παρεμβάλλεται και λέει: « προνοίας ουδέν ανθρώποις έφυ κέρδος λαβείν άμεινον, ουδέ νου σοφού » [ περίσκεψη και γνώση, ο άνθρωπος πιο σίγουρα δεν έχει κέρδη ]\nΌταν έφυγε η Χρυσόθεμη, εμφανίστηκε ο Ορέστης με την υδρία, που δήθεν περιείχε τη στάχτη του νεκρού αδελφού της και η Ηλέκτρα ξέσπασε σε θρήνους, μοιρολογώντας έτσι τον αδελφό της:\n« Ω θυμητάρι του πιο μου αγαπημένου,\nαπομεινάρι του Ορέστη, με τις ελπίδες\nπου σε προβοδούσα δε σε δέχομαι.\nΤώρα το τίποτα βαστώ στα χέρια.\nΌμορφο σ’ έβγαλα απ’ τα σπίτια μας, παιδί μου.\nΜακάρι να ‘χα φύγει πρώτη,\nπροτού σε ξένη γη σε στείλω να σε σώσω,\nαπό το φόνο κλέβοντάς σε με τα χέρια μου.\nΓιατί νεκρός θα κείτοσουν εκείνη την ημέρα·\nΛάκκο κοινό με τον πατέρα μας θα μοιραζόσουν.\nΤώρα μακριά μας και σ’ άλλη γη φευγάτο\nσε βρήκε το κακό χωρίς την αδερφή σου.\nΚαι τα χεράκια μου, της δύστυχης εμένα,\nμηδέ σε λούσαν, μηδέ σε στόλισαν,\nμηδέ κρατήσαν στη φωτιά το καψερό κορμί σου.\nΤα ξένα χέρια σε κηδέψαν, άμοιρε,\nκι ήρθες μικρός- μικρός σ’ ένα λαγήνι.\nΑλίμονο, της δύστυχης, χαράμι πάνε\nοι κόποι μου γλυκά να σ’ αναστήσω.\nΔεν ήσουνα της μάνας σπλάχνο παρά δικό μου\nπιο πολύ κι άλλου κανένα μες στο σπίτι·\nεμένα, παραμάνα σου, εμένα κι αδερφή σου\nμέρα και νύχτα μ’ έκραζες.\nΤώρα σε μιαν ημέρα χαθήκαν τούτα\nκαι πέθαναν μαζί σου. Τ’ άρπαξες, όλα,\nόπως η μπόρα, και πας. Πάει και ο πατέρας·\nπέθανα κι εγώ. Πας του χαμού κι εσύ.\nΓελάν οι εχθροί, χτυπιέται απ’ τη χαρά της\nη κακομάνα η μάνα μας που μου ‘στελνες\nμηνύματα πολλά, κρυφά πως θα φανερωθείς\nεκδικητής της. τα ρήμαξε όλα\nτης δυστυχίας ο δαίμονας εμάς των δυο,\nπου μου ΄φερεν εδώ σκιά και στάχτη\nανήμπορη, αντίς τη λατρευτή μορφή σου. » ( Σοφοκλής, “Ηλέκτρα” 1126-1159 )\nΤότε ήταν που λύγισε ο αδερφός της και της φανερώθηκε. Ο τραγικός ποιητής χρησιμοποιεί τον παρακάτω διάλογο:\n« ΟΡ.: Αλιά μου, τι να πω; Αμήχανα λόγια;\nΔεν αντέχω να κρατήσω τη γλώσσα μου πια.\nΗΛ.: Ποιος πόνος σε κρατεί, τι σ’ εμποδίζει να μιλήσεις;\nΟΡ.: Εσύ το περιλάλητο το πρόσωπο της Ηλέκτρας;\nΗΛ.: Ετούτο δω που έτσι δα κατάντησε.\nΟΡ.: Αλιά σου, δύστυχη, τι μαύρη συφορά.\nΗΛ.: Αδύνατο για μένα, ξένε, να στενάζεις έτσι.\nΟΡ.: Ρήμαξες, σώμα, μ’ άτιμο κι άθεο τρόπο.\nΗΛ.: Εμέ ξορκίζεις, ξένε, κι όχι άλλη;\nΟΡ.: Ώχου, π’ ανύπαντρη και δύσμοιρη μεγάλωσες.\nΗΛ.: Τι με ξετάζεις και στενάζεις, ξένε;\nΟΡ.: Γιατί δεν ήξερα κανένα απ’ τα δεινά μου.\nΗΛ.: Και τι κατάλαβες απ’ όσα λέμε τώρα;\nΟΡ.: Μες στα πολλά φαρμάκια σου σ’ αντίκρυσα.\nΗΛ.: Είδες τα λίγα απ’ τα πάθη μου.\nΟΡ.: Και θα γινότανε να δω κι άλλα χειρότερα;\nΗΛ.: Αφού συντροφεύω φονιάδες.\nΟΡ.: Ποιους και ποιανού; Τι ξεστομίζεις;\nΗΛ.: Του πατέρα, και τους δουλεύω με τη βία.\nΟΡ.: Και ποιος σε βάνει στην ανάγκη;\nΗΛ.: Μάνα τη λεν· μάνα δεν είναι όμως.\nΟΡ.: Τι κάνει; Με ντροπές ή απλώνει χέρια;\nΗΛ.: Με χέρια, με ντροπές και μ’ άλλα τόσα.\nΟΡ.: Κανείς δεν παραστέκεται να μπει στη μέση;\nΗΛ.: Κανείς. Ήταν αυτός που μου ‘φερες τη στάχτη.\nΗΛ.: Δύστυχη πάλι, Ορέστη μου, για σένα,\nσα μου στερήσουνε και την ταφή σου.\nΟΡ.: Άλλαξε λόγο. Άδικα τον κλαις.\nΗΛ.: Άδικα κλαίω το νεκρό αδερφό μου;\nΟΡ.: Άπρεπα λόγια λές γι’ αυτόν.\nΗΛ.: Τόσο του πεθαμένου είμαι ανάξια;\nΟΡ.: Ανάξια κανενός εσύ. Για τούτο δω ξενοιάσου.\nΗΛ.: Αφού βαστώ του Ορέστη μου το σώμα.\nΟΡ.: Δεν είν’ του Ορέστη. Είναι φκιαχτό, με λόγια.\nΗΛ.: Και πού έχει τάφο εκείνος ο ταλαίπωρος;\nΟΡ.: Δεν έχει. Οι ζωντανοί δεν έχουν τάφο.\nΗΛ.: Τι θες να πεις, παιδί μου;\nΟΡ.: Ψέματα δε σου λέω.\nΗΛ.: Ζει, ζει ο άνθρωπός μου;\nΟΡ.: Αν είμαι ζωντανός εγώ.\nΗΛ.: Εσύ είσαι κείνος;\nΟΡ.: Κοίτα το δαχτυλίδι του πατέρα μου\nκαι πίστεψε πως καθαρά μιλάω.\nΗΛ.: Ευλογημένη μέρα.\nΟΡ.: Ευλογημένη, μάρτυρας κι εγώ.\nΗΛ.: Φωνούλα μου, ήρθες;\nΟΡ.: Απ’ άλλον μην το μάθεις.\nΗΛ.: Και σε κρατώ στην αγκαλιά μου;\nΟΡ.: ΄Ετσι θα μ’ έχεις πια για πάντα.\nΗΛ.: Γυναίκες της αγάπης μου και συμπολίτισσες,\nκοιτάτε τον Ορέστη· με δόλο πέθανε,\nμε δόλο πάλι ζωντανός μας ήρθε.\nΧΟ.: Κόρη μου, τον κοιτώ κι απ’ την καλοτυχιά\nδάκρυ κυλά στα μάτια μου χαράς. » ( Σοφοκλής, “Ηλέκτρα” 1174- 1198 και 1209- 1231 )\nΑφού τα δυο αδέρφια έκλαψαν από χαρά, κατέστρωσαν το σχέδιο να βγάλουν από τη μέση τους τύραννους που έκαναν κατάχρηση της εξουσίας τους και ήσαν η αιτία της συμφοράς τους. Αυτούς που ατίμαζαν την οικογένεια και με δόλο είχαν σκοτώσει τον δοξασμένο πατέρα τους. Ζήτησαν τη συνδρομή των θεών προσκυνώντας τα αγάλματά τους στο παλάτι. Η Ηλέκτρα προσευχήθηκε στον Φοίβο λέγοντας:\n« Απόλλων, βασιλιά, σπλαχνίσου κι άκουσέ τους,\nκαι με μαζί μ’ αυτούς, που απλόχερα σου πρόσφερα\nπολλά κι από τα λίγα που είχα. Τώρα, Λύκειε (*20)\nΑπόλλων, με όσα έχω προσπέφτω, σου ζητώ\nκαι σ’ ικετεύω, βοήθα την πρόθεσή μας\nπρόθυμα και δείξε στους ανθρώπους\nμε τι ποινές πληρώνουν οι θεοί τους παραβάτες. » ( Σοφοκλής, “Ηλέκτρα” 1376-1383 )\nΜε αποφασιστικότητα προχώρησε ο Ορέστης να βρει τη μάνα του για να της πάρει τη ζωή, κάνοντας το χρέος της. Του συμπαραστέκεται κι ο Ερμής ο Αργοφονιάς. Σε μια αντιστροφή λέει ο χορός:\n« Με δόλο διαβαίνει τη θύρα\nτων νεκρών τιμωρός ίσια μέσα\nστα πατρικά της κλήρας του πεζούλια,\nτροχισμένο κρατώντας στο χέρι σπαθί.\nΚι ο Ερμής, γιος της Μαίας,\nμε σκοτάδι τυλίγει το δόλο,\nστο τέρμα τον σπρώχνει και δεν καρτερεί. » ( Σοφοκλής, “Ηλέκτρα” 1391- 1397 )\nΟ Ορέστης με το καλοακονισμένο του σπαθί σωριάζει νεκρή πρώτα τη μάνα του και μετά τον Αίγισθο, έχοντας εκτελέσει το χρέος του απέναντι στον πατέρα του.\n(*18). Αρά- κατάρα: Αραί είναι δύο ειδών. Απευθύνονται στο θεό είτε για προσωπικό όφελος του προσευχόμενου είτε για βλάβη του εχθρού. Η πρώτη κατηγορία περιλαμβάνει τις ευχές και η δεύτερη τις κατάρες. Η κατάρα είναι μια σύντομη φράση, η οποία, βασιζόμενη στη μαγική δύναμη του λόγου, εκφράζει την επιθυμία κάποιου κακού, με την προσδοκία ότι αυτό θα πραγματοποιηθεί.\n(*19). Λητώ: Κόρη των Τιτάμων Κοίου και Φοίβης. Από τον Δία απόκτησε τον Απόλλωνα και την Άρτεμη. Καταδιώχτηκε από την Ήρα, όταν την ερωτεύτηκε ο Δίας. Σαν ήταν να γεννήσει τα δίδυμά της καμιά περιοχή δεν την δεχόταν. Τελικά γέννησε την Άρτεμη και τον Απόλλωνα στο περιπλανώμενο μέχρι τότε νησί Ορτυγία ( Δήλο ), που από τότε σταθεροποιήθηκε στη θέση όπου είναι σήμερα ( κι έτσι από άδηλος που ήταν έγινε φανερή= δήλος ).\n(*20). Λύκειος Απόλλων: Ο Απόλλωνας ονομάζεται Λύκειος ως θεός του φωτός. Η ρίζα λυκ- σχετίχεται με το φως, όπως προκύπρει από τις λέξεις λυκαυγές, λυκόφως, ενώ στα λατινικά lux=φως. Το ίδιο επίθετο σημαίνει και τον λυκοφονιά ( λυκ-ος ).


ΤΟ ΗΜΕΡΟΛΟΓΙΟ ΕΝΟΣ TRADER: FTSE25 – ΔΙΑ ΤΑΥΤΑ …..(1)\nFTSE25 – ΔΙΑ ΤΑΥΤΑ …..(1)\nΣύμφωνα με όλα όσα αναγράφονται στα posts με τίτλο « Τι φοβάμαι…» και «Τι ελπίζω …» καταλήγουμε στο συμπέρασμα ότι η βραχυπρόθεσμη τάση – αν και τραυματισμένη- παραμένει ( υπό προϋποθέσεις ) ανοδική.\nΩς εκ τούτου , ένας επενδυτής που δεν έχει καμία θέση , θεωρώ ότι θα μπορούσε να λάβει long θέση – κατά το 1/3 των διαθεσίμων του- σε ενδεχόμενη υπέρβαση των 395 μον. Να την διπλασιάσει , σε ενδεχόμενη έγκυρη ανοδική διάσπαση των 400 μον., και τέλος να την τριπλασιάσει μετά από έγκυρη ανοδική διάσπαση των 410 μον. Το stop loss θα είναι κυλιόμενο και θα αναφέρεται καθημερινά στις αναρτήσεις μας.\nΟι πιθανές τιμές στόχοι είναι min 431 μον. και max 458.\nvasmark 9 Νοεμβρίου 2013 - 6:35 μ.μ.\nΕπειδή και οι κρίνοντες πρέπει να κρίνονται , αν λίγο πολύ συμφωνείτε με τα ανωτέρω ψηφίστε θετικά. Αν όχι ,μην διστάσετε να ψηφίσετε αρνητικά. Η ταυτότητά σας θα παραμείνει αρνητική, αν και θα επιθυμούσα να μου εξηγήσετε τους λόγους που διαφωνείτε.\nΕπαναλαμβάνω, μέσα από το Ημερολόγιο , αναζητώ τους δασκάλους μου και όχι τους μαθητές μου ( όπως συνηθίζεται).\nΑΛΕΞΑΝΔΡΟΣ 9 Νοεμβρίου 2013 - 6:42 μ.μ.\nπροσωπικα θα τοποθετηθω μετα το τελος της ψηφοφοριας\nThitaDelta 9 Νοεμβρίου 2013 - 6:42 μ.μ.\nΈχω πρόβλημα, δεν δίνω ποτέ αρνητική ψήφο (το πολύ να μην ψηφίσω). Η εκτίμησή μου είναι ότι πλην τραπεζών (ΕΤΕ και ΠΕΙΡ που παρακολουθώ) το 4ρι δεν τελείωσε ...\nΑΛΕΞΑΝΔΡΟΣ 9 Νοεμβρίου 2013 - 6:43 μ.μ.\nNikos T. 9 Νοεμβρίου 2013 - 6:48 μ.μ.\nεγω εχω τοποθετηθει απο παλια\nσυμφωνω πολυ με την τακτικη εισοδου αν παει επανω\nη αισθηση μου ομως ειναι οτι θα διορθωσει κι αλλο\nΑΛΕΞΑΝΔΡΟΣ 9 Νοεμβρίου 2013 - 6:53 μ.μ.\nοκ το εκανα ηδη με την θετικη ψηφο στον Δημητρη\nvasmark 9 Νοεμβρίου 2013 - 6:59 μ.μ.\nΚαι αν έχει τελειώσει ? …δεν είναι κρίμα να έχεις τόσο μεγάλα διαφυγόντα κέρδη ? Στο παρελθόν δεν έκανες ποτέ λάθος μέτρηση ?\nΤην αγάπη μου , να είσαι καλά.\ngreg 9 Νοεμβρίου 2013 - 7:10 μ.μ.\nθα συμφωνησω με τον αλεξανδρο και τον ThitaDelta.καλο απογευμα σε ολους.\nΨουξ 9 Νοεμβρίου 2013 - 7:11 μ.μ.\nκαι την δική μου αγάπη και στους 2 σας ...αν δεν έχει τελειώσει ας μπει από τώρα γιατί να περιμένει την διάσπαση του 395; με την λογική αυτή στο μινιμουμ των 431 θα έχει πάρει 35 μονάδες...\nαν πάλι δεν έχει τελειώσει το 4αρι πρέπει να μπει σορτ τώρα .....\nΤο κακό με την λογική και την "σιγουριά" της\nείναι οτι όταν έχει πέσει το αστροπελέκι 3% και βάλε πάνω ή κάτω ...\nεκείνη σου έλεγε να περιμένεις να ξεκαθαρίσει το τοπίο....:-)\nΨουξ 9 Νοεμβρίου 2013 - 7:20 μ.μ.\nνα πω για τα κύματα πως ....κάτω από μια ματιά .....πέντε κύματα μπορεί να υπάρχουν και σε μια μέρα ....\nκαι τα λέμε υποκύματα ή ανθυποκύματα ...ή όπως αλλιώς ...\nτα μεγάλα και καθαρά -εγκυρα είναι τα χρήσιμα για να μαντευεις κάπως και την τάση\nτα άλλα είναι σχεδόν αδιάφορα...ακόμα και για τους βραχυπρόθεσμους...γιατί τους αλλοιώνουν την αίσθηση που έχουν για την αγορά ...γιατί έχουν με εμπειρία τους κ την βοήθεια του συστήματος τους...\nέτσι νομίζω δηλαδή ....\nvasmark 9 Νοεμβρίου 2013 - 7:24 μ.μ.\n"...γιατί να περιμένει την διάσπαση του 395;"\n….γιατί οφείλουμε ν’ ακολουθούμε την αγορά και όχι τις εκτιμήσεις\nμας !!!Πρόσφατα το πλήρωσες ακριβά αυτό το μάθημα και θεωρώ τον εαυτό\nμου ηθικό ( και όχι μόνο) αυτουργό που δεν σε απέτρεψα !!!\nΑρνητική ψήφος γιατί τα «δίδακτρα» που πλήρωσες δεν έπιασαν τόπο\nΨουξ 9 Νοεμβρίου 2013 - 7:26 μ.μ.\nπαρτη πίσω πίσω δάσκαλε ...είπα για τον ΑΛΛΟ...που θέλει να μπει...\nέγω δεν μπαίνω long ούτε και μετά τις 395 0ύτε και μετά τις 406 ....:-)))\nvasmark 9 Νοεμβρίου 2013 - 7:27 μ.μ.\nΑΛΕΞΑΝΔΡΟΣ 9 Νοεμβρίου 2013 - 7:30 μ.μ.\nρε τι αρκουδος ειναι τουτος\nΨουξ 9 Νοεμβρίου 2013 - 7:33 μ.μ.\nμε πιάνουν τα γέλια ρε δεν μπορώ να σου απαντήσω σοβαρά ...σε λίγο :-))\nΑΛΕΞΑΝΔΡΟΣ 9 Νοεμβρίου 2013 - 7:36 μ.μ.\nΨουξ 9 Νοεμβρίου 2013 - 7:39 μ.μ.\nεννοώ οτι το 395 .και το 406 παραμένουν ενδείξεις ! και μόνο...περαιτέρω ανόδου ...όπως και το 1200 του γενικού ....\nΑν όντως είναι για πάνω το ΟΛΟ κόλπο τότε δεν θα σταματήσει η άνοδος στο 38% αλλά στο 50% που βρίσκεται κοντά στο 1600 (και μετά θα διορθώσει στο 38%) που υπάρχουν περίπου 250 στηρίξεις αντιστάσεις διασταθυρώσεις διαγώνιες κλπ ...ΑΡΑ υπάρχει καιρός...\nακόμα το μόνο που κάνουμε είναι να ξεμυτίζουμε για δευτερη φορά φορά από το 23% κάτσε να το σιγουρέψουμε....\nΑΛΕΞΑΝΔΡΟΣ 9 Νοεμβρίου 2013 - 7:42 μ.μ.\nεγω παντως πανω απο 1270/90 χωρις διωρθωση δεν βλεπω με τιποτα γιαυτο ο κερβερος ενα δικιο το χει\nΨουξ 9 Νοεμβρίου 2013 - 7:44 μ.μ.\nεμ αυτό λέω .....για ένα δίκιο παλεύω ...\nείναι και το gap toy 350...πότε θα το κλείσει μετά από 2 χρόνια δεν θα το θυμάται ούτε το γράφημα που το περιέχει....\nΑΛΕΞΑΝΔΡΟΣ 9 Νοεμβρίου 2013 - 7:49 μ.μ.\nοσο για τη μικρη μετοχη του 40 μας αφησε ..υγειες\nμενει ομως η τραπεζα που θα ειναι η μετοχη της εβδομαδας καθως η πρωτη αποπειρα με το φουρλη ηταν δοκαρι αφου ποτε δεν λαβαμε σημα εισοδου\nimales trem 9 Νοεμβρίου 2013 - 8:38 μ.μ.\nftse Νομιζω την Δευτερα θα εχουμε διορθωση...Προσωπικα εγω εαν επαιζα στο δεικτη και ημουν βραχυπροθεσμος θα ειχα βγει την Παρασκευη\nThitaDelta 9 Νοεμβρίου 2013 - 8:51 μ.μ.\nΆντε που είναι;\nimales trem 9 Νοεμβρίου 2013 - 9:35 μ.μ.\nΚαλησπερα Βασιλη ευχαριστω που με ανεχεσαι,ειμαι καινουριος στο χωρο του Χ.Α.Α δεν εχω μεγαλη πειρα και γνωση και προσπαθω με κατι λιγα που εχω μαθει και κανω καποιες χαρακιες στα διαγραμματα που τα βγαζω για παρτι μου αλλα τα δημοσιευω στο βλογ μου ισως βοηθησω κανεναν.Εδω και 6-8 μηνες περιπου ακολουθω το δικο μου συστημα με τις γραμμες τασης .Βεβαιως καποιες γραμμες τασης δεν μετακινουνται οπως γραμμες κορυφων -πυθμενων ,ΩΚΩ , παραλληλες γραμμες κλπ.Ενω σε καθημερινη βαση υπαρχει αλλαγη αναλογα το που θα κλεισει η μετοχη.Λαθος-σωστο? ακολουθω αυτο το συστημα μου εδω και μερικους μηνες που μπορω να πω οτι εχω μεγαλα ποσοστα επιτυχιας.(Οφειλω να πω οτι βλεπω και διαβαζω αξιολογους τεχ.αναλυτες οπως εσυ και καποιοι αλλοι ,διαβαζω τις εκτιμησεις και τις γνωμες οπως και των υπολοιπων φιλων του βλογ του ημερολογιου και αλλων σαιτ αλλα σε τελικη την αποφαση την παιρνω εγω και συμφωνα με τα γραφηματα μου)Σε λιγο θα ανεβασω ενα διαγραμμα της ΕΤΕ 20-5-13 το οποιο ηταν ημερα κορυφωσης της ανοδικης κινησης στο 1,96 (με παλια τιμη πριν τις ΑΜΚ )εγω ειχα εξοδο στις 1,80 που επρεπε να βγω εκει ομως βγηκα 1,65 περιξ....Γιατι ?διοτι περιμενα μηπως μπας και γυρισει και κλεισει στο 1,80 ετσι η μπαρα θα μεταφεροταν στο 1,65 και θα συνεχιζε επανω.Οταν ειδα τα πραγματα αγριευουν και βγηκα εκει που ειπα...Τωρα που το σκεφτομαι καλυτερα διοτι εκεινες τις μερες δεν το ειχα καταλαβει επρεπε να βγω 1,90-95 με το γυρισμα της μετοχης ασχετα εαν ειχα εξοδο στο 1,80 διοτι για να συνεχιστει η ανοδικη κινηση και την επομενη μερα( δηλαδη μηλαμε για 21-5-13)επρεπε η μετοχη να κανει κλεισιμο 2,00 ευρω και πανω.Τελος παντων αυτο που εχει σημασια και θελω να το τονισω πως ειχα εξοδο συμφωνα με το διαγραμμα μου και βγηκα εξω ολο το χαρτοφυλακιο μου και απο τοτε η μετοχη σε ελευτερη πτωση εκανε ΑΜΚ που εγω δεν συμμετειχα στις ΑΜΚ των τραπεζων και οι μετοχες αυτων ειδαν τα χαμηλα η χαμηλοτερα....\nimales trem 9 Νοεμβρίου 2013 - 9:36 μ.μ.\nNikos T. 9 Νοεμβρίου 2013 - 9:45 μ.μ.\nφιλε ιμαλες ενω κανεις σωστες αναλυσεις το προγραμμα σου για τα διαγραμματα ειναι χαλια για δες αυτο που χρησιμοποιω εγω http://uk.advfn.com/\nvasmark 9 Νοεμβρίου 2013 - 9:46 μ.μ.\nΕίσαι ένα από τα ωραιότερα στολίδια του Ημερολογίου.\nΔεν τίθεται θέμα ανοχής. Σ' ευχαριστώ πολύ για την συμμετοχή σου.\nimales trem 9 Νοεμβρίου 2013 - 9:49 μ.μ.\nΕΥΧΑΡΙΣΤΩ να εισαι καλα και συφνωμη εαν παραφερωμαι καμια φορα με αυτα που λεω η εκτιμω ομως αυτη ειναι η θεση μου και αυτα που λεω πιστευω\nimales trem 9 Νοεμβρίου 2013 - 9:50 μ.μ.\nΝικο μου εχω πει οτι δεν εχω προγραμμα δικο μου και ξερω ειναι χαλια ....αυτο που ανεβασες τι ειναι?\nNikos T. 9 Νοεμβρίου 2013 - 9:52 μ.μ.\nειναι ξενη ιστοσελιδα που εχει και ελλαδα world exchanges gre\nimales trem 9 Νοεμβρίου 2013 - 9:59 μ.μ.\nμπορω να κανω εγραφη και να εχω προσβαση σε διαγραμματα\nNikos T. 9 Νοεμβρίου 2013 - 10:04 μ.μ.\nδεν χρειαζεται εγγραφη εχεις προσβαση σε μτχες και δεικτες\nNikos T. 9 Νοεμβρίου 2013 - 10:09 μ.μ.\nνα δες το παρακατω ειναι απο εκει http://uk.advfn.com/p.php?pid=charts\nvasmark 9 Νοεμβρίου 2013 - 10:10 μ.μ.\nΠαρενέβη στην διαφωνία σου με τον Solwn διότι θεωρώ ότι είχε δίκιο. Η γραμμή τάσης είναι αυτή που απεικονίζεται στο παραπάνω γράφημα. Έχει διασπαστεί. Κατανοώ και την δική σου άποψη , όμως είναι λιγάκι αυθαίρετη.\nΠερίμενε να σου δείξω ένα δικό μου κόλπο επίσης αυθαίρετο .\nimales trem 9 Νοεμβρίου 2013 - 10:14 μ.μ.\nden blepv tipota moy shtaei username- password\nimales trem 9 Νοεμβρίου 2013 - 10:15 μ.μ.\nπαντως σε ευχαριστω θα το ψαξω καλυτερα\nimales trem 9 Νοεμβρίου 2013 - 10:16 μ.μ.\nκαι εαν χρεαστει θα κανω εγγραφη\nNikos T. 9 Νοεμβρίου 2013 - 10:17 μ.μ.\nΝΑΙ χρειαζεται εγγραφη για να εχεις προσβαση σε μτχες και δεικτες\nimales trem 9 Νοεμβρίου 2013 - 10:18 μ.μ.\nvasmark 9 Νοεμβρίου 2013 - 10:19 μ.μ.\nΤο Ztrade με καθυστέρηση 15 λεπτών παρέχεται δωρεάν από όλες τις χρηματιστηριακές.\nΖήτησέ το από την δική σου.\nimales trem 9 Νοεμβρίου 2013 - 10:22 μ.μ.\nΕυχαριστω Βασιλη,εχω την eurobank χρημ.λεει τιποτα αυτο?\nvasmark 9 Νοεμβρίου 2013 - 10:38 μ.μ.\nΡώτησέ τους την Δευτέρα.


Άγρια δολοφονημένη βρέθηκε 57χρονη γυναίκα στα Φιλιατρά - Γλυφάδα Metropolitans\nΣυνάντηση βουλευτών Νοτίου Τομέα με τον δήμαρχο Ελληνικού-Αργυρούπολης\nΗμερήσια έκθεση ΕΟΔΥ: 50 νέα κρούσματα του νέου ιού στη χώρα σήμερα [09/07/2020]\nLIVING IN THE SOUTH, ΓΙΑ ΤΟ ΠΑΙΔΙ, ΕΘΕΛΟΝΤΙΣΜΟΣ, ΕΙΔΗΣΕΙΣ, ΕΛΛΗΝΙΚΟ - ΑΡΓΥΡΟΥΠΟΛΗ, ΟΙΚΟΛΟΓΙΑ\nΟριεντάλ: Ένας παρεξηγημένος χορός…\nLIVING IN THE SOUTH, ΓΙΑ ΤΗ ΓΥΝΑΙΚΑ, ΠΟΛΙΤΙΣΜΟΣ, ΧΡΗΣΙΜΑ\nΓυμναζόμαστε γιατί αγαπάμε τη ΖΩΗ και το αξίζει ο ΕΑΥΤΟΣ μας\nLIVING IN THE SOUTH, PEOPLE, SPORTS, ΓΙΑ ΤΗ ΓΥΝΑΙΚΑ, ΓΙΑ ΤΟΝ ΑΝΔΡΑ, ΓΛΥΦΑΔΑ, ΕΛΛΗΝΙΚΟ - ΑΡΓΥΡΟΥΠΟΛΗ, ΧΡΗΣΙΜΑ\nΆγρια δολοφονημένη βρέθηκε 57χρονη γυναίκα στα Φιλιατρά\nΆγρια δολοφονημένη, με τραύμα από μαχαίρι στο λαιμό, βρέθηκε χθες το μεσημέρι μέσα στο ίδιο της το σπίτι μια 57χρονη γυναίκα στην περιοχή Γιόλακα Φιλιατρών.\nΤο έγκλημα, που έγινε μέρα μεσημέρι, έχει συγκλονίσει την ευρύτερη περιοχή.\nΤο ανατριχιαστικό είναι ότι η αδερφή της άτυχης 57χρονης έλειψε μόνο για λίγη ώρα από το σπίτι, και όταν επέστρεψε βρήκε την αδερφή της δολοφονημένη μέσα σε μια λίμνη από αίμα.\nΣύμφωνα με τις πληροφορίες που υπάρχουν μέχρι στιγμής, καθώς η αστυνομική έρευνα είναι σε πλήρη εξέλιξη, οι δύο αδερφές ζούσαν μαζί στο συγκεκριμένο σπίτι και ασχολούνταν με αγροτικές εργασίες. Χθες το μεσημέρι η μια από τις δύο γυναίκες πήγε με το αυτοκίνητό της μια εργάτρια που απασχολούσε, στα Φιλιατρά. Επιστρέφοντας πριν περάσει μεγάλο χρονικό διάστημα, βρήκε την αδερφή της μαχαιρωμένη και νεκρή. Αμεσα ειδοποίησε την Αστυνομία, που έφτασε στο σημείο με ισχυρές δυνάμεις και τον διευθυντή Αστυνομίας Μεσσηνίας Ηλία Αξιοτόπουλο.\nΟι αστυνομικοί αμέσως ξεκίνησαν έρευνες τόσο στο χώρο του εγκλήματος όσο και στην ευρύτερη περιοχή, με αρκετές προσαγωγές ατόμων, μεταξύ των οποίων και ανθρώπων που απασχολούσαν οι δύο γυναίκες στις αγροτικές τους εργασίες.\nΣύμφωνα με τα πρώτα στοιχεία, ο δράστης του εγκλήματος φαίνεται να γνώριζε το χώρο και να κινήθηκε αστραπιαία. Δεν έχει όμως προσδιοριστεί ακόμα το κίνητρο: Αυτό της ληστείας απομακρύνεται, καθώς οι πληροφορίες κάνουν λόγο για χρήματα που ήταν σε εμφανές σημείο μέσα στο σπίτι και τα οποία δεν έλειπαν.\nΟ δράστης φαίνεται να μπήκε από το πίσω μέρος του σπιτιού, σπρώχνοντας μια πόρτα, και να διέφυγε από την κεντρική είσοδο. Το εσωτερικό του σπιτιού είχε ίχνη μικρής αναστάτωσης.\nΠάντως, πολύ πιθανό είναι οι κινήσεις του να έχουν καταγραφεί από κάμερες ασφαλείας που υπήρχαν στο σπίτι και οι οποίες εξετάζονται από τις αστυνομικές αρχές.\nΤο αντικείμενο με το οποίο κατάφερε τον θανάσιμο τραυματισμό της 57χρονης, σύμφωνα πάντα με τις ίδιες πληροφορίες, δεν βρέθηκε στο χώρο και εικάζεται ότι είναι μαχαίρι που το πήρε μαζί του ο δράστης.\nΕντύπωση προκαλεί το γεγονός ότι ο δράστης κατάφερε να κινηθεί και να διαφύγει μέσα σε μικρό χρονικό διάστημα, αν και στον περίβολο του σπιτιού, που είναι περιφραγμένο, υπάρχουν ελεύθερα σκυλιά που οι περίοικοι σημειώνουν ότι αντιδρούν έντονα όταν πλησιάζει κάποιος στο σπίτι.\nΑξίζει να σημειωθεί ότι τον Απρίλιο του 2013 οι δύο γυναίκες και η μητέρα τους -που τότε ζούσε- είχαν πέσει θύματα άγριας ληστείας μέσα στο σπίτι τους, όταν ληστές είχαν εισβάλει σπάζοντας τα παράθυρα. Οι Αστυνομία είχε καταφέρει να συλλάβει τότε τους δράστες οδηγώντας στη δικαιοσύνη 3 άτομα αλβανικής καταγωγής.\nΣτην περιοχή, με το που μαθεύτηκε η τραγική είδηση της δολοφονίας, περίοικοι έσπευσαν στο χώρο καθώς γνώριζαν το θύμα και την αδερφή της. Ολοι μιλούσαν με τα καλύτερα λόγια, σημειώνοντας πως ήταν πάρα πολύ ευγενικές και φιλήσυχες, χωρίς να έχουν αντιπαραθέσεις με κανέναν. Ετσι η έκπληξή τους ήταν ιδιαίτερα μεγάλη για το ότι βρέθηκε άνθρωπος να προκαλέσει τέτοιο κακό στη συγκεκριμένη γυναίκα.\nΤέλος, σημειώνεται ότι στην περιοχή ισχυρές δυνάμεις της Αστυνομίας, της Ασφάλειας και της ΟΠΚΕ χτενίζουν την περιοχή, και ένα πραγματικό ανθρωποκυνηγητό είναι σε εξέλιξη.\nΣυνελήφθησαν εντός οργανωμένης φυτείας δενδρυλλίων κάνναβης σε δύσβατη δασική περιοχή 2 αλλοδαποί\nΜαριλένα Cinema: “ΤΟ ΚΟΛΠΟ ΤΟΥ ΑΙΩΝΑ”, “PARI” και “Ο ΠΕΙΡΑΤΗΣ ΜΑΥΡΟΔΟΝΤΗΣ & ΤΟ ΜΑΓΙΚΟ ΔΙΑΜΑΝΤΙ” (Άνω Γλυφάδα)


Εγκλωβίστηκαν στον Ηλεκτρικό | Onsports.gr\nhome ΕιδήσειςΠολιτικήΕγκλωβίστηκαν στον Ηλεκτρικό Κοινοποιήστε\nΕγκλωβίστηκαν στον Ηλεκτρικό Συντάκτης: Onsports Team\nΔημοσίευση: Πέμπτη, 16 Ιουνίου 2011 10.32\nΕγκλωβίστηκαν εκατοντάδες άνθρωποι στον Ηλεκτρικό! Έπαθε μηχανική βλάβη το τρένο και αναγκάστηκαν να παραμείνουν για μια ολόκληρη ώρα κάτω από την επιφάνεια της γης, μεταξύ των σταθμών Βικτωρίας και Ομόνοιας.\tΕυτυχώς, δεν υπήρξε πανικός, ούτε κάποιος τραυματισμός. Μετά από μια ώρα, οι τεχνικοί κατάφεραν να αποκαταστήσουν τη βλάβη και λίγο μετά τις 8 το τρένο ξεκίνησε και πάλι και μαζί και τα υπόλοιπα δρομολόγια. Πηγή: prionokordela.gr\tΚατηγορία: Πολιτική


Εξασφάλιση Χρηματοδότησης από το ΤΕΠΑΚ για το ερευνητικό έργο BACCHUS\n15 Ιουλ 2013 - 11:40\nΗ ερευνητική ομάδα και το εργαστήριο Τηλεπισκόπησης και Γεωπεριβάλλοντος του Τμήματος Πολιτικών Μηχανικών και Μηχανικών Γεωπληροφορικής του ΤΕΠΑΚ, ανακοινώνει την υπογραφή της συμφωνίας για την υλοποίηση του Ερευνητικού Έργου με τίτλο “Impact of Biogenic versus Anthropogenic emissions on Clouds and Climate: towards a Holistic Understanding“ και ακρώνυμο «BACCHUS» που εγκρίθηκε για χρηματοδότηση στο πλαίσιο Εβδόμου Προγράμματος Πλαισίου της ΕΕ και συγκεκριμένα της Πρόσκλησης FP7-ENV-2013-two-stage στη θεματική περιοχή ENV.2013.6.1-2 Atmospheric processes, eco-systems and climate change (Type of funding scheme: Collaborative Project).\nΑνάδοχος Φορέας του Έργου είναι το Πολυτεχνείο ETH, της Ζυρίχης, Ελβετία με Συντονίστρια την Prof. Urlike Lohmann του Institute for Atmospheric and Climate Science.\nΤο Έργο αποτελεί συνεργασία 20 Ευρωπαϊκών Ερευνητικών και Ακαδημαϊκών Κέντρων (από Γαλλία, Φινλανδία, Βουλγαρία, Γερμανία, Ιρλανδία, Ηνωμένο Βασίλειο, Ιταλία, Ελλάδα, Κύπρο, Ισραήλ, Ελβετία και Νορβηγία). Όσον αφορά στην Κυπριακή συμμετοχή, εκπροσωπείται από το Eργαστήριο Tηλεπισκόπησης laser (LIDAR) του Εργαστηρίου Τηλεπισκόπησης και Γεωπεριβάλλοντος με επιστημονικό υπεύθυνο τον Αναπληρωτή Καθηγητή και Πρόεδρο του Τμήματος ΠΟΜΗΓΕ κ. Διόφαντο Γλ. Χατζημιτσή καθώς επίσης και από το Ινστιτούτο Κύπρου και το Τμήμα Επιθεώρησης Εργασίας. Ο συνολικός προϋπολογισμός του Έργου ανέρχεται στις 8,7 M€. Στην ερευνητική ομάδα του ΤΕΠΑΚ πέραν του Δρος Χατζημιτσή συμμετέχει η μεταδιδακτορική ερευνήτρια Ροδάνθη Ελισάβετ Μαμούρη. Η υλοποίηση του έργου θα ξεκινήσει την 1 Δεκεμβρίου 2013 και αναμένεται να ολοκληρωθεί σε 48 μήνες. Ο προυπολογισμός του ΤΕΠΑΚ είναι 95, 000 ευρώ.\nΤο ερευνητικό έργο BACCHUS καλείται να μελετήσει και να δώσει απαντήσεις σε μια από τις σημαντικότερες αλλά λιγότερο κατανοητή διαδικασίες που οδηγούν στην κλιματική αλλαγή. Τη συνεισφορά των νεφών στο ισοζύγιο της ακτινοβολίας και της κλιματικής αλλαγής μέσω της αλληλεπίδρασής τους με τα αιωρούμενα σωματίδια.\nΤο BACCHUS θα δημιουργήσει μια μοναδική βάση δεδομένων, μεγάλης χωρικής και χρονικής κάλυψης παρατηρήσεων των ιδιοτήτων των αιωρούμενων σωματιδίων, των νεφών και του σχηματισμού πυρήνων πάγου εντός αυτών. Το BACCHUS θα συνεισφέρει στην βελτίωση της κατανόησης της αλληλεπίδρασης των αιωρούμενων σωματιδίων/νεφών και τη συνεισφορά της στη βιόσφαιρα. Κατά την υλοποίηση του προγράμματος θα πραγματοποιηθούν μετρήσεις ιδιοτήτων των αιωρούμενων σωματιδίων και των νεφών που θα συνδυαστούν με τελευταίας γενιάς αριθμητικά μοντέλα. Στην περιοχή της Κύπρου θα πραγματοποιηθούν μετρήσεις ενεργούς τηλεπισκόπησης με το σύστημα LIDAR μέλος του Ευρωπαϊκού δικτύου EARLINET και μετρήσεις παθητικής τηλεπισκόπησης με το ηλιακό φωτόμετρο CIMEL μέλος του παγκόσμιου δικτύου NASA/AERONET, του εργαστηρίου Τηλεπισκόπησης του ΤΕΠΑΚ οι οποίες θα συνδυαστούν με τις επιτόπιες μετρήσεις που θα πραγματοποιηθούν από το Ινστιτούτο Κύπρου σε συνεργασία Τμήμα Επιθεώρησης Εργασίας αλλά και με αριθμητικά μοντέλα. Η γνώση που θα αποκτηθεί μέσω των αποτελεσμάτων του προγράμματος θα έχει άμεσο αντίκτυπο στη λήψη αποφάσεων αντιμετώπισης της κλιματικής αλλαγής.


Ανακοινώθηκαν οι Υποτροφίες του Mediterranean College στα πλαίσια του Spoudase 2017 - Υπάρχει όμως και έκπληξη για ΟΛΟΥΣ!!!\nΑνακοινώθηκαν οι Υποτροφίες του Mediterranean College στα πλαίσια του Spoudase 2017 – Υπάρχει όμως και έκπληξη για ΟΛΟΥΣ!!!\nΚαι το Mediterranean College προσέφερε στα πλαίσια του Spoudase 2017 υποτροφίες για τους επισκέπτες της μεγαλύτερης Έκθεσης Σπουδών που έγινε ποτέ. Για την ακρίβεια κλήρωσε 12 Υποτροφίες συνολικά εκ των οποίων οι 2 είναι ολικές, και οι 10 μερικές υποτροφίες της τάξεως του 50%. Δείτε αναλυτικά τα ονόματα των νικητών:\nΓια τις 2 ολικές Υποτροφίες οι νικητές είναι:\n1) ΣΑΡΡΗ ΒΑΣΙΛΙΚΗ\n2) ΜΩΡΟΣ ΙΩΑΝΝΗΣ\nΓια τις 10 μερικές Υποτροφίες οι νικητές είναι:\n1) ΑΤΥΛΟΠΟΥΛΟΥ ΘΕΟΔΩΡΑ\n2) ΑΝΔΡΙΩΤΗ ΙΩΑΝΝΑ\n3) ΠΑΠΙΔΑΣ ΧΡΗΣΤΟΣ\n4) ΠΑΝΑΓΟΠΟΥΛΟΥ ΘΕΟΔΩΡΑ\n5) ΦΕΤΡΑΤΖΗΣ ΑΝΑΣΤΑΣΙΟΣ\n6) ΜΠΑΡΤΣΙΩΚΑΣ ΓΕΩΡΓΙΟΣ\n7) ΚΟΝΤΙΖΑ ΑΝΑΣΤΑΣΙΑ\n8) ΡΟΚΟΣ ΔΗΜΗΤΡΙΟΣ\n9) ΜΑΥΡΟΝΙΚΟΛΑ ΑΝΤΩΝΙΑ\n10) ΚΛΩΝΟΣ ΝΕΚΤΑΡΙΟΣ\nΠέραν όμως αυτών των νικητών στους οποίους δίνουμε τα συγχαρητήρια μας, νικητές μπορείτε να βγείτε ΌΛΟΙ όσοι δείξατε ενδιαφέρον και μπήκατε στην κλήρωση για τα προγράμματα που προσφέρει το Mediterranean College. Αυτό δεν σας το λέμε τυχαία διότι το κολλέγιο με απόφαση του, στηρίζοντας το event Spoudase 2017 προσφέρει σε όλους έκπτωση 1000€.\nΜπείτε στην σελίδα του Mediterranean College και κάντε την αίτηση σας τώρα: medcollege.edu.gr


gatti: Θρύλος είν' ο ΠΑΣ; Ε ε ε!\nΝα την πω την αμαρτία μου; Τα γκολ του ΠΑΣ δεν τα είδα live! Τα έχασα! Γιατί μετά το γκολ του Μήτρογλου έκλεισα την τηλεόραση. Eίχα όμως ανοιχτό το ραδιόφωνο. Οπότε ακούω το γκολ του Τζάνη. Εντάξει, λέω, 1-2 θα λήξει το ματς. Πού να το φανταστώ ότι ο Ιμπραήμα θα κάνει το θαύμα του;\nΝα πω και μια άλλη αμαρτία μου; Με τον Ελέ στην ομάδα του ΠΑΣ και τον Μενδρινό, όλο και περίμενα κανα ...δωράκι στον γαύρο. Kι όσο έβγαινε και έπιανε αέρα ο τερματοφύλακας του ΠΑΣ τόσο περισσότερο το πίστευα. Καλύτερα όμως να μασάς παρά να μιλάς (αν κι εγώ δεν το είπα, μόνο το σκέφτηκα...).\nΓια τον λαό του ΠΑΣ που τον έχω γνωρίσει από κοντά και είναι ΦΑΝΤΑΣΤΙΚΟΣ, δεν έχω τον παραμικρό ενδοιασμό. Δεν είναι, δεν νοιώθει και δεν θέλει να είναι παράρτημα κανενός! Είναι ΜΟΝΟ ΠΑΣ. Αλλά για τη διοίκηση δεν μπορούσα να ξέρω. Δεν έχει πολύ καιρό που πρόεδρος του ΠΑΣ ήταν ο Μπάμπης (ο γνωστός εστιάτορας). Ούτε για τους παίκτες που προέρχονταν από το γαύρο μπορούσα να ξέρω. Τι σημασία όμως έχει τώρα πια; Ο ΠΑΣ το πίστεψε, δεν κατέθεσε τα όπλα και δικαιώθηκε. Πήρε μια ισοπαλία που είναι σαν νίκη και δικαιούται να πανηγυρίζει. Toυ αξίζουν πολλά ΜΠΡΑΒΟ! Γιατί όλοι στεκόμαστε στη γκέλα του γαύρου και όχι στην επιτυχία του ΠΑΣ...\nΤελικά ο Ελέ χάρηκε ή δεν χάρηκε;\nΒράβευση Μανέφσκι από τον Χρηστοβασίλη\nScratch: Τώρα που θέλουν νίκη στο ντέρμπι και θα αναγκαστούν να ανοιχτούν, να τους δω! Οχι όπως πέρσι με τον Βαλβίδα, που βάλανε διώροφο πούλμαν μπροστά από το τέρμα του μέλους και στο εντός και στο εκτός έδρας.\nScratch 1: Τι είπε ο θείος στον Ζίκο(υ); Νίκησε στα τρία επόμενα παιχνίδια και μετά μιλάμε για μεταγραφές; (Χοχοχο).\nScratch 2: Σαν ντεφορμέ το βλέπω το μέλος...\nScratch 3: Τι έγινε ρε παιδιά; Τόσα χρόνια ο γαύρος το έτρωγε στο ογδονταφεύγα στην Ευρώπη! Τώρα μετέφερε τις κακές συνήθειες του Τσαμπιολί και στο πρωτάθλημα;\nScratch 4: Ετσι και τους τρέξουμε στο ντέρμπι με το οξυγόνο θα τους βγάζουνε από το τηγάνι. Οσους δεν την κάνουνε με θλάση νωρίτερα, δηλαδή.\nScratch 5: Τι όνειρο είδε ο Βραζιλιάνος και έβαλε στη θέση του Στολτίδη τον Παπαδόπουλο;\nScratch 6: Ωρα είναι να κάνουν οι γαύροι καμιά λαμογιά α λα Σίτι και να ισχυριστούν ότι έχουν γρίπη των χοίρων για να αναβληθεί το ματς.\nScratch 7: O Kαραλής είναι σίγουρος ότι είναι ΑΕΚτζής; ΄Η έχει πάθει κάποιου είδους μετάλλαξη; (Και να σκεφτείς ότι είναι και Γιαννιώτης!).\nScratch 8: Το νου σας ρεμάλια! (Ναι εσείς!). Κοιτάξτε μη κάνετε καμιά γκέλα αύριο και με αναγκάσετε να βλέπω το σημερινό ποστ και να κρύβομαι!!!\nScratch 9: Νίκη (αύριο) και φύγαμε για το τηγάνι! Ελα για το +4 λέμε!!!\nΓια την ΑΕΚ τι άλλο να πούμε πια; Εχει αρχίσει να αποκτά το "σύνδρομο του ΠΑΟΚ" (λες να το έχουν οι "Δικέφαλοι";). Μόλις απομακρύνεται από τον ΟΑΚΑ δύσκολο να σταυρώσει νίκη. Θα μου πεις τώρα έτσι όπως είναι η ΑΕΚ διοικητικά, πώς να μην επηρεαστούν και οι παίκτες; Εξάλλου, σε πολλούς από αυτούς οφείλονται χρήματα. Από την άλλη είναι σαφές ότι αδικήθηκε. Δεν έχει τον παραμικρό σεβασμό από την διαιτησία. Κι εγώ εδώ δεν εννοώ την αβάντα γιατί έτσι θα αρχίσουμε πάλι την τεράστια συζήτηση ότι οι "μεγάλοι" δεν δικαιούνται να μιλάνε γιατί τι να πουν οι μικροί. Εδώ εννοώ την απλή προστασία. Οχι να της δίνουν αυτά που δεν αξίζει. Αλλά να μην της παίρνουν κι από πάνω.\nΑυτό το πέναλτι του Λάκη είναι για γέλια και για κλάματα. Ενας παίκτης που έχει φάει ψωμί στην ΑΕΚ προσπαθεί να κοροϊδέψει με τέτοιο τρόπο τον διαιτητή. Κάποιοι θα πουν ότι είναι μέσα στο παιχνίδι. Και ότι ο παίκτης είναι επαγγελματίας. Ισως. Εμένα πάντως μου έπεσε βαρύ. Βέβαια ότι αδικήθηκε η ΑΕΚ (που αδικήθηκε) στο πέναλτι που κέρδισε η Καβάλα δεν σημαίνει ότι έπαιξε για να κερδίσει. Ούτε ότι δεν άξιζε η Καβάλα τη νίκη. Εχει πολύ καλή ομάδα και το έχει αποδείξει. Δικαίως λοιπόν κάνει πια όνειρα Ευρώπης. Ενώ η ΑΕΚ δεν είχε ούτε σχέδιο, ούτε πειθαρχία. Δεν περπατάει με τίποτα... Αν συνεχίσει έτσι σε λίγο θα την βλέπεις πιο ψηλά στην βαθμολογία αν κοιτάζεις τον βαθμολογικό πίνακα ανάποδα, παρά αν τον κοιτάζεις κανονικά. Ισαμε που προλαβαίνει να μείνει και εκτός πλέι οφ. Αλλά να μου πεις ποια αγωνιστικά τώρα; Εδώ οι μέτοχοι - α-μέτοχοι τρώγονται μεταξύ τους και κοιτάζουν ποιος θα πρωτοχαλάσει το deal με τον Κοζώνη. Μεγάλη αρρώστια!\nΤι είχες Ντούσαν, τι είχα πάντα...\nEρωτας είναι η αιτία...\nΣχόλια από γαυροφόρουμ:\n* Κι αυτή η Αλκμααρ βρήκε περίοδο να ανεβάσει απόδοση...\n* Αντε γ*** Κόκκαλη με Ντομί χαφ και Γκαλίτσιο - Ζαϊρί βασικούς...\n* Ο Γκαλίτσιος είναι η χειρότερη έκδοση του τραυματία Πατσατζόγλου!\nΣχόλια από greenwebfans (λίγο μονότονα είναι αλήθεια...):\n* Ρε παιδιά, ο Μπακαγιόκο είχε τριών ημερών γένια! O γαύρος πρέπει να κάνει ένσταση!\n* Ο γαύρος θα κάνει ένσταση να πάρει το ματς στα χαρτιά. Είναι δυνατόν να παίζει παίχτης με τρία πόδια;\n* Ενσταση γιατί είχαν συμφωνήσει να βάλει αυτογκόλ ο Μενδρινός και δεν το έκανε.\n* Παρακαλώ ο γαύρος να κάνει ένσταση επειδή ο Ελευθερόπουλος προσπαθούσε να φάει κι άλλα γκολ αλλά δεν τα κατάφερε...\nΣχόλια από το forum του ΠΑΣ, το pas.gr\n* Το ΠΑΘΟΣ, η ΣΥΜΠΝΟΙΑ, η ΟΜΟΙΟΓΕΝΕΙΑ, οι ΣΩΣΤΕΣ ΕΠΙΛΟΓΕΣ του προπονητή, η ΕΚΤΕΛΕΣΤΙΚΗ ΙΚΑΝΟΤΗΤΑ του ΜΠΑΚΑΓΙΟΚΟ, η ΑΠΟΥΣΙΑ του Αντώνη Σαμαρά αυτή την αγωνιστική από την πόλη έτσι ώστε οι κατάρες της οικογένειας .....να μην πέφτουν στην πόλη και στην ομάδα (μην γελάτε ο Σαμαράς βρισκόταν στα ΓΙΑΝΝΕΝΑ όταν παίζαμε με τον Κομπότη)...\n* Μήτρογλου βάλε τα πιστόλια τώρα στον κ...\n* Πολλά κιλά πελέ* ο Παράσχος με την αλλαγή Κοντογουλίδη - Μαϊστόροβιτς!\n* Και μες στη πολύ μεγάλη χαρά ας προβληματιστούμε και λίγο... Ωραία εμφάνιση Ελέ και Μενδρινού σήμερα.\n* Τα γκολ ήρθαν από 2 αλλαγές.... Μπράβο στον Παράσχο (μού θυμίζει Ρεχάγκελ... Εκεί που τον έχεις για κλοτσίδι κάνει αποτέλεσμα διάκρισης....) :)\nΠηγαίνετε εδώ για να δείτε τι σημαίνει μεράκι για την ομάδα. Θα βρείτε ένα live που μπροστά του δεν φτουράει κανένα επαγγελματικό live οποιουδήποτε αθλητικού site. Δώστε ιδιαίτερη προσοχή στις φωτογραφίες από τον αγώνα (άμεσα από κινητό), στα σχόλια οπαδών σε real time, στα ηχητικά στα γκολ, στα βιντεάκια (υπάρχει και το βίντεο του αποκλεισμού του γαύρου στο κύπελλο), γραφήματα, ενδεκάδες. Τα πάντα όλα λέμε!\nΟΔΗΓΙΕΣ ΠΡΟΣ ΝΑΥΤΙΛΟΜΕΝΟΥΣ - ΛΕΞΙΚΟ\nΕπειδή θα πάμε κι εμείς στα Γιάννενα (φαντάζομαι θα πάρουμε και εισιτήρια) πάρτε κι έναν μπούσουλα νάχετε να πορεύεστε...\nΕ ε ε: "Ναι" με έμφαση! Ναι, έτσι είναι! (εδώ και φωνητικό)\nΤζες: Τύπος - Συνήθης έκφραση: "Ούι ο τζες!"\nΠελέ - πελέδια: Ορχεις (Να το θυμάστε μη τυχόν σας κάνουν πλάκα και σας πουν να παραγγείλετε σε κανα ζαχαροπλαστείο γλυκό "πελέ σοροπιαστά").\nΠαγράς: Παγουράς (Οι Γιαννιώτες έχουν μια τάση να τρώνε τα ενδιάμεσα φωνήεντα)\nΠΑΣολές: Oπαδός του ΠΑΣ Γιάννενα\nΠάσλας: Χωριάτης, ντάτσκος, πρατσίλας, φλοέρας, γκόρος\nΤάρα: Eίδηση, χαμπάρι. "Δεν πήρα τάρα" = "Δεν πήρα είδηση".\nΤσαλεύω: Kλέβω (ελπίζω όταν θα παίξει ο ΠΑΣ στο τηγάνι να "τσαλέψει" κι άλλους βαθμούς).\nMπέχο: Tζάμπα. "Oπου μπέχο τρέχω".\nΠρατσίλας: Χωριάτης, ντάτσκος. "Ολα τα λεφτά" η ετυμολογία. Προέρχεται από την εθνική ομάδα της Βραζιλίας (Brazil - Πρατσίλ) - μην ξεχνάμε ότι στον "Αγιαξ της Ηπείρου" μεγαλούργησαν οι Αργεντίνοι!\nΧαλόν(ι): Γκόμενα ("Αιδοίο" είναι η ακριβής έννοια, αλλά έχει επικρατήσει να το λένε για τις γκόμενες).\nΜπαχταλέ: Πλούσιο γυναικείο στήθος. (Β*ζάρες).\nΠερισσότερες πληροφορίες στο μεγάλο Γιαννιώτικο Λεξικό, εδώ.\nEDIT: Κυριακή πρωί ανοίγω το pc για να διαβάσω τα πρωτοσέλιδα. ΡΕ ΜΙΖΕΡΟΙ "ΑΝΤΙΚΕΙΜΕΝΙΚΟΙ" δεν άξιζε ο ΠΑΣ ένα πρωτοσέλιδο μετά από τέτοια ανατροπή; Φτου σας!\nΑναρτήθηκε από gatti στις 11:13 PM\nείδες το βίντεο που ανέβασα για ένα τραγούδι που είμια σίγουρος οτι θα εκτιμήσεις?\nκαι φυσικά,ελπίζω να καταλαβαίνουν τα καμάρια μας οτι ΑΠΑΓΟΡΕΥΕΤΑΙ να γκελάρουν αύριο!!!\n@squarelogic: Tα καμάρια μας ΕΠΙΒΑΛΛΕΤΑΙ να κερδίσουν. Θα είναι για πολύ ...ξύλο διαφορετικά!\nΥΓ. Το βίντεο που ανέβασες είναι ΕΚΠΛΗΚΤΙΚΟ. Στα λέω από εκεί! ;))))\nδιπλη χαρα αποψε, μιας κι η καταγωγη απο τα Γιαννενα (αν και ζητημα αν εχω παει 5-6 φορες). Ο ΠΑΣ ειναι μαζι με τον ΠΑΟ η αγαπημενη μου ελληνικη ομαδα (οταν παιζουν αντιπαλοι χαρμολυπη..).\nΓκαττι και γω δουλευα και ειχα την τιβι ανοικτη και μολις εβαλε το δευτερο ο πιστολας ο Αβερελ αλλαξα καναλι. Πολυ αργοτερα πληροφορηθηκα για το 2-2.\nΚαλα οι γαυροι στα φορουματα τους εχουν παθει μια υστερια οτι ξαναρχονται τα πετρινα χρονια (που καποια στιγμη θα ξαναρθουν και επειδη ολη τους η αυτοκρατορια ειναι μια απατη θα γκρεμιστουν πολυ αποτομα - οχι οτι θα τους λυπηθω ετσι?).\nΕγω παντως κρατω μικρο καλαθι γιατι ο ΠΑΟ εχει τασεις αυτοκτονιας οταν ειναι πρωτος (και εχουμε και πολυ δυσκολο προγραμμα στο γυρο βου).\nΤι μου κανεις κακουργα νυχτιατικα! Καθομαι και διαβαζω το live του ΠΑΣ, φοβερο λεμε!\n@The Bgt: Kαταγωγή από Γιάννενα; Δεν μας τα είχες πει αυτά! Παγουρού είσαι; :ppp Παγρού, μάλλον! :)))\nKι εγώ τον αγαπώ τον ΠΑΣ, για χάρη του έχω φτάσει μέχρι Ανατολική Μακεδονία για να δω παιχνίδι του όταν έπαιζε στη Βήτα Εθνική. (Οχι όσο τον ΠΑΟΚ, βέβαια, αυτός λόγω καταγωγής - της μαμάς μου - είναι η δεύτερη ομάδα μου).\nΟι γαύροι είναι σαν Μεγάλη Παρασκευή. Το έχουν πάρει πολύ βαριά, είναι και καλομαθημένοι βλέπεις.\nΕννοείται ότι πρέπει να κρατάς μικρό καλάθι, δεν έχει τελειώσει τίποτα. Και όσοι ισχυρίζονται κάτι τέτοιο μάλλον εγκάθετοι είναι. Εχουμε πολύ δρόμο μπροστά. Αυτό βέβαια δεν σημαίνει ότι δεν πρέπει να απολαμβάνουμε τις μικρές χαρές :))))))\nYΓ. Φοβερό δεν είναι το live του ΠΑΣ; Ε, άμα το κατέχεις το θέμα τεχνικά, έχεις έμπνευση και αγάπη για την ομάδα σου, τέτοιο αποτέλεσμα βγαίνει!\n3/4 Γιαννωτισα, 1/4 αθηναιοσαμιωτισσα\nΑσε κι οταν παω πανω μετα απο κανα δυο ωρες μιλαω με πρφουρα :D\n(απροπο για ποιο βινδεο μιλατε με τον τετραγωνολογικο?)\nΔέν είδα το ματς, ακόμα κ τώρα δεν έχω προλάβει να δω ούτε τα γκολ... Ειχαμε κόσμο στο σπίτι κ δε προλάβαινα ούτε να χεσ*.\nΠολύ ευχάριστα τα νέα λοιπόν.. για να δούμε. Κρατάω μικρό καλάθι γιατί δεν έχουν περάσει πολλές... ώρες απο τότε που συζητούσαμε για τα καμώματα των Κάρα, Κατσο, Νίνη κ λοιπών στα μπουζούκια.\nΑς ελπίσουμε να καθαρίσει το καθαρόαιμο (ακούσε εκεί να καθαρίσει το καθαρόαιμο- γμω το λεξιλόγιο κ συντακτικό μου- αγκού αγκου μλκ%^&%^&%) το ματσάκι να τελειώνουμε!\nΕίμαι πτώμα. Πάω να τον πάρω (τον ύπνο).\nΥ.Γ. Δεν υπάρχουν βρώμικες λέξεις, μόνο βρώμικα μυαλά! Καληνύχτα.\nΚαρντάσι είσαι βρε??\n@The Bgt: Nα είμαι από μια μεριά να σε δω να μιλάς με προφορά και τι στον κόσμο! :))))\n(Mιλάμε για ένα βίντεο στο blog του square. Πήγαινε να το δεις είναι εκπληκτικό:\n@paoad: Εγώ πάλι δεν υπήρχε περίπτωση να το χάσω το ματς. Αλλά στο γκολ του Κάγκουρα τσαντίστηκα τόσο που έκλεισα την τηλεόραση...\nΕντάξει, ο Κάρα είναι ήδη εκτός αποστολής. Ο Κατσούρ μάλλον δεν επηρεάζεται από τέτοια πράγματα, ο Νίνης δεν έπαιξε καν, ο Βύντρα μη κάνει καμιά βυντριά μόνο ή ο Σπυρόπουλος. Τον Τζόρβα μη τον φοβάσαι, εδώ τους έδωσε ρεπό την επόμενη του αγώνα και αυτός πήγε κανονικά στο γήπεδο να προπονηθεί.\nΔεν νομίζω ότι θα είναι το αυριανό ματσάκι το δύσκολο (αν και μια ανησυχία την έχω πάντα), όσο θα είναι ο δεύτερος γύρος του πρωταθλήματος.\nΥΓ. Συμφωνώ! :)))\nYΓ1. Η μαμά μου είναι από τη Δράμα.\nΑναπάντεχο το σημερινό αποτέλεσμα και πέρα από τους δύο χαμένους βαθμούς περισσότερη σημασία έχει ο τρόπος που τους έχασε ο γάβρος...Δεν έχει σχέση πχ με το δικό μας 2-2 στη Καβάλα που γυρίσαμε ένα χαμένο ματς και τσιμπήσαμε το βαθμουλάκι! Το σημαντικότερο; Οι γάβροι στέλνουν μηνύματα στις "μικρές" ομάδες ότι φέτος μπορούν να του κόψουν βαθμούς ακόμα κι όταν βρεθούν πίσω στο σκορ! Αυτό μπορεί να αποδειχθεί καθοριστικό στην πορεία του πρωταθλήματος. Ελπίζω μόνο σήμερα να αφήσουν τα καμάρια μας στην άκρη της κλασσικές αυτοκτονικές τους τάσεις, διαφορετικά...\nΠολύ καλόν το χαλόν! Βλέπω ότι έχει έφεση στα κρουστά και δεν με...χαλάει καθόλου! Αν στα Γιάννενα, πάντως, μου πουν να παραγγείλω "πελέ σοροπιαστά" θα έχω έτοιμη πλέον την απάντηση: "Γκαρσόν! Ενα χαλόν μπαχταλέ στα τέσσερα*, παρακαλώ!".\nΕξ απ'ανέκαθεν(δίνω έμφαση) δεν άντεχα τον Mr Pele Mastercard. Τώρα καταλάβα το γιατί. Είναι αρχ@@ι όνομα και πράμα!\nΤο μπλογκ διανύει τη φάση της "καταγωγής" ή είναι εντύπωσίς μου; Βορειοδυτικά καλά πάμε, πάντως...\n*Και στα 8 και στα 16...Αμέσως να πάει αλλού το μυαλό σας!\nΠεριττό να πω ότι πανηγύρισα το γκολ του Μπακαγιόκο όπως (ίσως και παραπάνω από) το γκολ του Σισέ στην Καβάλα! Και πια, το μόνο που με φοβίζει είναι η κούραση λόγω εθνικής, γιατί φαίνεται ότι η νοοτροπία του παρελθόντος έχει εξαλειφθεί στην ομάδα. Πάντως (όχι Τάσος) με Λέτο, αλλά και Νίνη στην εντεκάδα δεν πολυφοβάμαι. Μένει να δούμε πως θα συμπεριφερθεί η διαιτησία ενόψει ντέρμπι (δηλ. κάρτες). Άντε λοιπόν, με τη νίκη και ΑΝΤΕ ΓΕΙΑ! (όχι οριστικά, αλλά σιγά-σιγά, όχι όπως ο ανεκδιήγητος εκφωνητής http://www.youtube.com/watch?v=8vtNxCt-_TY) Πολύ καλημέρα μας!\nΓυρνας στα λογια μου gatti;\nΟπως σου ελεγα, ας καιγεται ο γαυρος για βαθμους, να παμε εμεις κλειστα, να δω ποιος θα βαλει γκολ...Οπως καναν αυτοι περυσι, μονο που εμεις θα εχουμε Σισε-Σαλπιγγιδη μπροστα και καθε αντεπιθεση θα ειναι καρδιακο επεισοδιο.\nΟ Καραλης εκανε ελεινη μεταδοση και γενικα ειναι αλλου γι αλλου φετος.\nΗ ΑΕΚ ειναι που ειναι κακη φετος, την σφυριζουν και πολυ λαθος οι διαιτητες, δεν μπορει να σηκωσει κεφαλι.\nΕιδες πρωτοσελιδο η SCORE Live; Πλακα ειχε!\nΔεν λεω...Ο Μακης εχει κανει πολυ καλη ομαδα. Αλλα το πανο υπερ του, ειναι υπερβολικο. Ο τυπος εχει δικαστει 12 χρονια χωρις αναστολη για κακουργημα, βγαινει ελευθερος μετα απο λιγες μερες. Τωρα δικαστηκε παλι, αλλα δεν τον συλλαμβανει κανεις. Τι πιο προκλητικο να κανει κανεις, για να ερεθισει τη κοινη γνωμη. Να βγαινει να σκοτωνει δημοσια;\n@pensierix: Oντως αναπάντεχο το αποτέλεσμα. Δεν το πίστευα ότι μπορεί να χάσει βαθμούς ο γαύρος στα Γιάννενα, επειδή και η αγωνιστική κατάσταση του ΠΑΣ τον τελευταίο καιρό δεν επέτρεπε τέτοια αισιοδοξία. Πολύ σημαντικό αυτό που λες με τους "μικρούς". Συμβαίνει με το γαύρο αυτό ακριβώς που συνέβαινε με μας πέρσι. Ο καθένας πίστευε ότι αν το παλέψει μπορεί να μας κλέψει βαθμούς.\nΚι εγώ το ελπίζω να είναι σοβαροί οι δικοί μας σήμερα.\nΑν το πεις έτσι ακριβώς στο γκαρσόνι, βλέπω να σε ...πετάνε έξω! :pppp\nYΓ. Την ακριβή προέλευση της λέξης δεν την ξέρω, αλλά κι εγώ από εκεί νομίζω ότι προέρχεται και πολύ το ευχαριστιέμαι! Εχει και μια κάποια βάση, αφού στον ΠΑΣ είχαν τους Αργεντίνους. Αρα ο Πελέ τι ήταν; @ όνομα και πράγμα! :ppp\nYΓ1. Πράγματι διανύει φάση "καταγωγής" το blog. Το έχει η ...μοίρα μου να γέρνω βορειοδυτικά. Από την κολλητή μου στο σχολείο που ήταν συντοπίτισσά σου, μέχρι τους φίλους μου στο πανεπιστήμιο και μετά από αυτό...\n* Το δικό μας το μυαλό; :ppp\n@eforas: Κι εμένα με φοβίζει λίγο η κούραση λόγω Εθνικής, αλλά αυτή είναι η αξία του να διαθέτεις πάγκο. Μπορεί να βάλει ξεκούραστους παίκτες για να φρεσκάρει την ομάδα.\nΚαλά αυτός ο εκφωνητής στο 2-0 λέει: "Εδώ το ματς παίρνει οριστικά τέλος". Μεγάλε, κάτι ξέχασες! Πώς το λένε; "Δεν είχε τραγουδήσει η χοντρή". Ποια χοντρή; Του Μπακαγιόκο η... (α πα πα ντροπή!). :)))\nYΓ. Το blog διανύει φάση "καταγωγής" όπως λέει ο pensierix κι εγώ διανύω φάση βωμολοχίας. (Θα μου περάσει...).\nΑΝΤΕ ΓΕΙΑ! ;))))))))))\n@Elpis Cameraman: Θα έχει όντως πλάκα να παίξουμε κλειστά και να προσπαθεί ο γαύρος να βάλει γκολ. Αν και με την άμυνα που έχουμε δεν νομίζω ότι βολεύει να τους βάλουμε στην περιοχή μας.\nΟ Καραλής με απογοήτευσε. Μου αρέσει πολύ η ροή του λόγου του, αλλά χθες ήταν άθλιος. Τι να πω... Από τότε που ξαναπήγε στο SPOR-FM είναι αγνώριστος!\nΗ ΑΕΚ πραγματικά δεν λέει να πάρει τα πάνω της. Αλλά πού να πάρει; Εδώ τρώγονται οι διοικούντες της, θα την σεβαστούν οι διαιτητές; Αυτό το πρωτοσέλιδο της Score είναι προσαρμογή από ένα σύνθημα που είχαν βγάλει για μας οι ΠΑΟΚτσήδες τότε που η Καβάλα ήταν πάλι στην "μεγάλη" κατηγορία και εμείς είχαμε τα χάλια μας (τι πρωτότυπο!).\n"Τριφυλλάρα, παίξε μπάλα, θα σε περάσει κι η Καβάλα" έλεγαν και για ένα διάστημα μας είχε περάσει πράγματι...\nΥπερβολικό είναι όντως το πανό. Ούτε συζήτηση. Βέβαια αν το δεις από τη σκοπιά του οπαδού που βλέπει στο πρόσωπό του τον άνθρωπο που αναγέννησε την ομάδα μπορείς\nνα το "δικαιολογήσεις". Αλλά είναι προκλητικό σε κάθε περίπτωση. Ο άλλος να μπαίνει φυλακή για ψύλλου πήδημα και κάποιος που έχει καταδικαστεί να είναι ελεύθερος και να κάνει και δημόσιες εμφανίσεις. Γι΄ αυτό έχουμε πιάσει πάτο σαν κοινωνία...\nΌσο περισσότερο γράφεις, τόσο λιγότερο έχει κανείς να συμπληρώσει, πώς το 'λεγε η παλιά διαφήμιση; "Πριν από σάς, για σάς"!\nΑυτό δεν ήταν post, αυτό ήταν ειδική έκδοση του Lonely Planet για τα Γιάννενα "πρώτα στ' άρματα, στα γρόσ(ι)α και τα γράμματα" (μην ξεχνάμε και τον Παλαμά, "γιαννιώτικα, σμυρνώτικα, πολίτικα, μακρόσυρτα τραγούδια, ανατολίτικα, λυπητερά...").\nΜία υπενθύμιση: ο "τζες" είναι αργκό έκφραση, υποτιμητική, για τον "τύπο" (όπως γράφεις), τον ολίγον "ρεκλαματζή", "φιοριτούρα" κλπ., το χρησιμοποιεί συχνά ο Τσιφόρος, και ακούγεται σε μια εκδοχή του "Πασατέμπου", του Μανώλη Χιώτη, σε στίχους Χρήστου Γιαννακόπουλου, "κι όταν θα σμίξεις με το τζε σου που αγαπάς", ενώ η λέξη χρησιμοπoιείται σε μια ατάκα από την ταινία "Το κοροϊδάκι της δεσποινίδος", με Καρέζη, Ηλιόπουλο και άλλους φοβερούς, απ' όπου και το φοβερό "Χρυσόψαρο", του Χατζηδάκι (ελπίζω το gatti να μην το κάνει μια χαψιά!)\n1)Πιπερι στο στομα mademoiselle!!!\n2)Ετσι που παει ο Γαυρος, λες να προλαβαινουμε να τον φτασουμε(λεμε και καμια μαλακια να περναει η ωρα). . .\n3)Κανονιστε να μην σηκωσετε την κουπα φετος. . .\nΗ "Τομή" μπροστά σου μοιάζει με κόμιξ.\n@fl@neur: Mε παρακίνησες να ψάξω στο σκληρό δίσκο (στάθηκα τυχερή, συνήθως θέλω ένα 24ωρο να βρω κάτι...) και να βρω μια φωτογραφία από την αναχώρηση του ΠΑΣ Γιάννενα από τον Πειραιά για τη Ρόδο για το μπαράζ με τον ΟΦΗ, όταν πολλοί οπαδοί του ΠΑΣ φορούσαν μια μπλούζα με το γνωστό σύνθημα "oύι ο τζες". Το πρόσθεσα ήδη στο ποστ.\nΜένω έκπληκτη για την εξαιρετική ανάλυση. Μου αρέσει πολύ όταν μια φράση ή λέξη γίνεται αφορμή για να μαθαίνουμε τόσα πράγματα.\nΝάσαι καλά! :))))\n@αμπαλος: Καλώς τον!!!\n1) Ντρέπομαι είναι γεγονός... ;-)\n2) Γιατί; Το γελάς; Δεν έχεις ακούσει το τραγουδάκι: "Oταν παίρνω φόρα, φόρα κατηφόρα..." :))))\nΥπερβολές! Ευχαριστώ (υπάρχει βεβαίως και η Δομή), απλώς, αφού τα λέει όλα το gatti και συμπληρώνουν οι υπόλοιποι, σκέφτηκα να μην ασχοληθώ με τα αγωνιστικά θέματα, αυτά θίγονται αρκούντως (μόνο) εδώ.\nΔεν έχει τελειώσει τίποτε, κι ας γράφουν τα ΑΡΔ και τα "φόρα" το μακρύ και το κοντό τους.\nMerci pour le compliments! Δεν ήθελα να το παίξω "σπασίκλας", αλλά έδωσες την αφορμή...\nΜην ξεχνάμε, ότι ο ΠΑΣ (και πολύ σωστά επισημαίνεις τα "αθηναϊκά" πρωτοσέλιδα!) ήταν κάποτε ο "Άγιαξ της Ηπείρου". Καλά αποτελέσματα σήμερα και "προσοχή στις στροφές" του πρωταθλήματος, "δρόμος ολισθηρός"!\nΕίπα, σαν τον Χελάκη, να μη σχολιάσω άλλο, αλλά το gatti&co δεν μ' αφήνουν ν' αγιάσω.\n@fl@neur: Bεβαίως και ήταν (είναι) ο "Αγιαξ της Ηπείρου". Μια ιστορική ομάδα από όπου έχουν περάσει μεγάλοι παίκτες, μια ομάδα με ιδιαίτερη δυναμική και με πολύ λαό στο πλάι της. Και μην ξεχνάμε (γιατί το ξεχνάμε...) η μόνη που υποβιβάστηκε με τον νόμο περί χρεών από την Α΄ Εθνική, γιατί όλες οι άλλες τη σκαπούλαραν. Στον ΠΑΣ βρήκαν να εξαντλήσουν την αυστηρότητά τους και να εφαρμόσουν τους νόμους.\nΘύμωσα σήμερα που είδα τα "αντικειμενικά" πρωτοσέλιδα κατακόκκινα ή έστω πρασινοκόκκινα (γιατί θέλουν να κρατάνε κι εμάς "ζεστούς"). Πώς "κόπτονται" για το καλό του ελληνικού ποδοσφαίρου όπως υποστηρίζουν (εδώ γελάμε) όταν δεν προβάλουν την επιτυχία μιας ομάδας από την περιφέρεια; Αλλά ξέχασα, δεν πουλάει όσο πουλάει ο "μεγάλος"...\n"Δρόμος ολισθηρός" πράγματι! Χρειάζεται ιδιαίτερη προσοχή. Για να δούμε τι θα δούμε...\nΝαι "Δομή" εννοούσα, αλλά συνέχεια τα μπερδεύω κ είπα να το παίξω κορώνα-γράμματα, αλλά ατύχησα!!\nΣυμβαίνει και στις καλύτερες οικογένειες, να 'σαι καλά! Να 'χουμε καλά αποτελέσματα και... το νου μας!\nΩχ ωχ ωχμ τον ήπιαμε..\nΑπαράδεκτοι μερικοί, απαράδεκτες αλλαγές Τεν Κάτε, εξαιρετική διαιτησία για να έχει και νόημα την άλλη εβδομάδα το ματσάκι, το γρασίδι είχε ξεφτίσει και με τόσο χώμα να φαίνεται οι σκορδάδες το περάσαν για άμμο και ξάπλαραν στην Κόπα Καμπάνα για ηλιοθεραπεία. Μαγική στιγμή της βραδιάς το σουτ-πλάγιο (και μάλιστα προς τα πίσω) του Λάζαρου (αλλαγή στον καλύτερο του γηπέδου, Νίνη) λίγο πριν φύγει για την Λίβερπουλ που αποκλείεται να αφήσει για δεύτερη φορά τέτοιο ταλέντο μέσα από τα χέρια της. Ο Ρουκάβινα γελοίος που κυλιόταν ειρωνικά στο γρασίδι σαν 5χρονο αντί να βάζει τα τετ α τετ από τη μικρή περιοχή. Ο Καραγκούνης (πανάθεμά τον δεν περίμενα ότι θα τον χρειαζόμασταν τόσο) μπορούσε να ξεκουραστεί και από τον πάγκο. Του Τζόρβα δεν το είδα γιατί ακόμα δεν έχει ανέβει στο μπλου γουάητ ο αγώνας και στο γήπεδο δεν παίρνω κυάλια αλλά χάρηκα πολύ που τον είδα να μπλοκάρει για πρώτη φορά, έστω και ένα χαζοχαρούμενο κουτάβι. Και εις ανώτερα! Καλή μας τύχη τώρα εκεί μέσα και με κανέναν Καλόπουλο ή Δαλούκα που θα το πάνε καρφωτό για Χ τυχεροί θα είμαστε.\nΝα και η ...πατροπαράδοτη γκέλα!\nΟ Σισέ δεν παίρνει κεφαλιά ούτε με χαρτοσημασμένη αίτηση,για τρίπλα ούτε λόγος,μια μπαλιά του έγινε στον κενό χώρο φάτσα στο τέρμα και την έκανε γκολ.Σάλπι τίποτε,Γκάμπριελ πηγή κινδύνων,Λέτο 'ανευ ουσίας,ο Πετρό μπήκε αργά,ο Λάζαρος δικαίωσε τον Τεν Κατε(που δεν τον χρησιμοποεί),γενικώς όλοι ντεφορμέ σωματικά και νοητικά...The price of being the National Team...\nΕπιμένω οτι σε τέτοια ματς που ο άλλος θα παίξει όλος πίσω,είναι απαραίτητος ο Πετρόπουλος να γεμίζει την περιοχή ,να υποδέχεται τις μακρινές μπαλιές και να τις σπάει στον Σισέ με μέτωπο στο τέρμα.Θα τον ανεβάσει 200% και δεν θα φαίνεται οτι δεν έχουμε κέντρο όπως σήμερα.\nΆντε τώρα στο τηγάνι με τον Γαύρο να έχει την ευκαιρία να σε γκρεμίσει απ την κορυφή με οποιονδήποτε τρόπο....\nΚαλά, το καλύτερο όλων: Στη φάση του 22' που καταλήγει σε μπαταριά με το αριστερό του Νίνη ο εκφωνητής πετάει το: "Νίνης ένας με έναν τώρα με τους δυο αμυντικούς του Αστέρα".......\n@squarelogic: Πολύ μέτρια η ομάδα σήμερα, δεν μπορείς όμως να μην υπολογίσεις και την έλλειψη φρεσκάδας λόγω κόπωσης των διεθνών.\nΟ Σισέ ανεβαίνει κι εμείς δεν μπορούμε να τον αξιοποιήσουμε. Ευτυχώς που όσο σκοράρει (έστω και έτσι) είναι ο ίδιος ήρεμος και έχουμε ένα πρόβλημα λιγότερο.\nΚι εγώ θα ήθελα να δω τον Πετρόπουλο κάποια στιγμή δίπλα στον Σισέ αλλά μάλλον δύσκολα θα μας γίνει το χατήρι.\nΤο ματς με τον γαύρο είναι πια πολύ δύσκολο να "διαβαστεί"...\n@Πανοσ: Μιας και μετέφερες το σχόλιο, σου απαντάω στο από πάνω ποστ.\nΔιαβάζω καιρό αλλά δεν άφησα ποτέ σχόλιο! Ευκαιρία μιας και αναφέρφηκες στον ΠΑΣ! Πολύ καλή δουλειά κάνεις!\nΘα μπορούσες να κάνεις ένα σχόλιο πάνω σε αυτό http://www.sport-fm.gr/article/205468 ?????\nΘα τρελαθούμε και νομίζω τον πληρώνουμε κι όλας μέσω ΕΡΤ τον συγκεκριμένο κύριο?\n@deceiver: Καλώς τον!\nΤι σχόλιο να κάνω για τον Νικολακόπουλο; Ο άνθρωπος είναι γνωστός προβοκάτορας και πάντα προσπαθεί να κάνει το άσπρο - μαύρο. Αυτό έλειπε μόνο να μας πει ότι αδικήθηκε ο γαύρος στους Ζωσιμάδες.\nΑλλά εδώ έκοβε το καρπούζι στη μέση και έδινε τα σπόρια (και ίσως κάτι παραπάνω) στο γαύρο ο Καραλής που είναι και Γιαννιώτης δεν θα το έκανε ο Νικολακόπουλος;\nΤον συγκεκριμένο πάντως δεν τον πληρώνεις μέσω ΕΡΤ, είναι στον Spor FM. Kάτι είναι κι αυτό μη μου πεις! Αλλο να τον πληρώνουμε εμείς κι άλλο να τον πληρώνουν άλλοι! :)))\nNα περνάς καλά!\nΝαι, Γιαννιώτης είμαι. Κανόνισε να σε φιλοξενίσουμε σύντομα στο Ζωσιμάδες!\n@deceiver: Νάσαι καλά! Πάντα ήθελα να δω έναν αγώνα του ΠΑΣ στους Ζωσιμάδες. Γιατί εκτός έδρας έχω δει και μάλιστα μαζί με τους οπαδούς του, στο πέταλο.


Κουλοχέρηδες σε online καζίνο, τηλεοπτικές αυλακώσεις, επιτραπέζια παιχνίδια και παιχνίδια τζάκποτ\n100 Euro και 40 δωρεάν μπόνους\nΠαίξτε τον αυτοκράτορα Reel\nΟι σε απευθείας σύνδεση αυλακώσεις χαρτοπαικτικών λεσχών, η καλύτερη ψυχαγωγία που έχει εισέλθει σε χερσαίες χαρτοπαικτικές λέσχες με την εμφάνιση των σύγχρονων ηλεκτρονικών τεχνικών παραγωγής μηχανών Αρχικά πολύ πρωτόγονοι, κέρδιζαν συνεχώς δημοτικότητα και ευχαρίστησαν τα μάτια ενός αυξανόμενου αριθμού παικτών.\nΠοιος όχι μόνο σε καζίνο, αλλά και σε μπαρ και στα βενζινάδικα θα μπορούσε να δοκιμάσει την τύχη τους.\nΜέχρι σήμερα, οι μηχανές κουλοχέρηδων βρίσκονται σε πολλά μπαρ και μέρη που δεν έχουν πολλά κοινά με τα κορυφαία καζίνο.\nΗ απλότητα και η διαθεσιμότητά τους δεν μπορούν να μεταφερθούν στην ψηφιακή και ηλεκτρονική έκδοση.\nΟι αυλακώσεις με δημοφιλή παιχνίδια είναι διαθέσιμες σχεδόν σε κάθε online καζίνο\nΟι άνθρωποι τους αγαπούν για την ευκολία παιχνιδιού τους, για περίπλοκο κανόνα και πιθανώς για υψηλά κέρδη. Τα διαδικτυακά slots έχουν διανεμηθεί και συνεχίζουν να διανέμονται από την εταιρεία Novomatic, η οποία ασχολείται με την παραγωγή λογισμικού υποδοχής. Αυτή η εταιρεία ανήκει σε τέτοια μαργαριτάρια όπως Sizzling Hot Deluxe ή Book of Ra.\nΩστόσο, ήταν απλή απλότητα που έκανε τους κουλοχέρηδες δημοφιλείς; Όχι, οι περιστρεφόμενοι τροχοί και οι κουλοχέρηδες έχουν γίνει εικονίδιο πολλών καζίνο. Χαρακτηριστικός μοχλός σε στάσιμα μηχανήματα, η αρχή είναι πολύ απλή - επιλέγουμε το μηχάνημα, επενδύουμε χρήματα, τραβάμε το μοχλό και περιμένουμε να σταματήσουν οι τροχοί στη θέση τους. Τι στυλ είναι τα παιχνίδια; Εξαρτάται από τον τύπο του κουλοχέρη. Μπορούν να είναι φρούτα ή χαρακτήρες από ταινίες, παραμύθια - Η Novomatic έχει δημιουργήσει πολλά παιχνίδια σε διάφορα θέματα, στα οποία διάφοροι συνδυασμοί είναι υπεύθυνοι για μπόνους, μπαλαντέρ και κέρδη. Για τη δική σας ευκολία, έχουν συνδυαστεί συνδυασμοί που καθορίζουν την αξία του μπόνους σε κάθε κουλοχέρη.\nΕπιλέξτε το ποντάρισμα, πατήστε το κουμπί εκκίνησης και περιμένετε να σταματήσουν τα τύμπανα. Μπορούμε να χτυπήσουμε δωρεάν περιστροφές ή ένα μπόνους νίκης διπλασιασμού. Δεν κόλπα ή κανόνες, μόνο μετράει τύχη!


Το Αλφα του Κενταυρου: ΕΞΟΥΣΙΑ\nnameliart 27 Δεκεμβρίου 2011 - 10:33 μ.μ.\nΠάντα πνευμαώδεις οι αναρτήσεις σου!\nΞεχωριστές και με ταυτότητα!\nΤΟ ΑΛΦΑ ΤΟΥ ΚΕΝΤΑΥΡΟΥ 28 Δεκεμβρίου 2011 - 10:30 μ.μ.\nΣου ευχομαι από καρδιάς Χρόνια Πολλά με Υγεία και εμπνεύσεις για το 2012.\n~reflection~ 28 Δεκεμβρίου 2011 - 10:34 μ.μ.\nΤην Εξουσια που Εξουσιαζεται από τον ΕΡΩΤΑ\nνα φοβαται η ΖΩΗ..\nειναι εκεινη που μπορει να Σκοτωσει βαφτιζοντας το Εγκλημα Θρησκευτικό Πόλεμο που Λυτρωνει την Καρδιά!!!\nσε χερια του ΚΑΘΕΝΟΣ που αγγίζετε..... ή αφηνεται να ... θροΐσει....\nΧρόνια Πολλά και Υπεροχα, ματια μου...\nη κοπέλα με το καναρινί φόρεμα 29 Δεκεμβρίου 2011 - 10:09 π.μ.\nEξουσία... πόσο επίκαιρο και δυστυχώς για πόσο ακόμη...\nΤΟ ΑΛΦΑ ΤΟΥ ΚΕΝΤΑΥΡΟΥ 21 Ιανουαρίου 2012 - 6:28 μ.μ.\nΛυπάμαι πραγματικά που δεν έχω την πολυτέλεια να μπαίνω συχνά στα μπλογκ και ξεκουράζομαι στους στίχους σου. Πόσο δίκιο έχεις!!!\nΔυο πράγματα άλλωστε αξίζουν στη Ζωή όπως είπε ο Εμπειρίκος:\nΟ ΕΡΩΤΑΣ ΚΑΙ ΤΟ ΣΠΑΘΙ !!!!\nΥπέροχα τυραννική η εξουσία του Ερωτα\nΤΟ ΑΛΦΑ ΤΟΥ ΚΕΝΤΑΥΡΟΥ 21 Ιανουαρίου 2012 - 6:30 μ.μ.\nΠάντα η Εξουσία θα είναι επίκαιρη ως άμεσα συνυφασμένη με την πορεία της ζωής του ανθρώπου. Πάντα θα υπάρχει και πάντα θα γεννά πολέμους\nAppelsinpigen 24 Ιανουαρίου 2012 - 12:11 π.μ.\nΜ αρέσει απλά.\nΚαι με το κομμάτι από κάτω.


Το ανθρώπινο μεγαλείο είναι τα μικρά πράγματα\nΣυνέντευξη του ουρουγουανού συγγραφεά Εντουάρντο Γκαλεάνο στο βασκικό φεμινιστικό περιοδικό Pikara\nΑπό τη μία πλευρά, αισθάνεται κανείς ότι είναι μάταιο να σκεφτούμε ότι τα πράγματα θα βελτιωθούν, αλλά από την άλλη υπάρχουν επίσης και τα κινήματα αλληλεγγύης που δέχονται τους αγώνες των άλλων λαών ως δικούς τους. Και αυτά τα κινήματα είναι περισσότερο εμφανή σήμερα από ποτέ.\nΥπάρχει μια νέα ενέργεια που είναι πολύ ενθαρρυντική. Είναι η βιταμίνη Ε της ελπίδας και του ενθουσιασμού. Φαίνεται αδύνατη μετά από τόσες απογοητεύσεις, τόσες πολλές διαψεύσεις, ειδικά σε σχέση με τη νέα γενιά. Το «κίνημα των αγανακτισμένων» πιστεύω ότι μεταφέρει αυτό τον ενθουσιασμό, μια λέξη πολύ όμορφη, εξαιρετικά όμορφη, και αυτό είναι κάτι που πρέπει να προστατευθεί, γιατί αυτό σημαίνει «ότι έχουν μέσα τους τούς θεούς», όπως λέει μια έκφραση στην πατρίδα μου. Υπάρχουν φορές που οι άνθρωποι και οι κοινωνίες αισθάνονται ότι «έχουν μέσα τους τούς θεούς». Αυτές είναι στιγμές μαγικές, στιγμές μεγάλες, δεν είναι κάτι το καθημερινό, το φυσιολογικό. Η καθημερινή ζωή είναι πολύ μακριά.\nΌταν λέμε ότι «δεν υπάρχει εναλλακτική λύση», φαίνεται ότι ίσως η πραγματική κρίση είναι η ιστορία, ο τρόπος που μιλάμε για τα πράγματα και τον εαυτό μας. Λέμε ότι τα πράγματα θα είναι πάντα τα ίδια.\nΗ βιασύνη είναι ανθρώπινη και κατανοητή. Οι άνθρωποι βλέπουν την ανάγκη να αλλάξουν τα πράγματα από τώρα μέχρι και τη Δευτέρα. Αλλά αυτό δεν έχει καμία σχέση με την πραγματικότητα. Η ιστορία είναι μια αργή κυρία που ποτέ δεν περπατά σε μια ευθεία γραμμή, αλλά σε κραδασμούς, σκοντάφτοντας. Σηκώνεται, πέφτει πάλι, κάνει ζιγκ - ζαγκ, και με πολλές αντιφάσεις «πηγαίνω εδώ, να πάω εκεί», επιστρέφει και ξεκινάει ξανά. Αυτός είναι ο εχθρός του προβλήματος, η βιασύνη. Αν θέλουμε να αλλάξουν τα πράγματα, θα πρέπει να τα κατανοήσουμε όπως είναι. Η πραγματικότητα έτσι είναι, δεν είναι κάτι που συμβαίνει σε δεκαπέντε λεπτά. Πολλές φορές κάνουμε λάθος στο ότι ταυτιζόμαστε με σημαντικά ιστορικά γεγονότα όπως η κατάληψη των Χειμερινών Ανακτόρων, οι παγκόσμιοι πόλεμοι, κλπ, αλλά το ανθρώπινο μεγαλείο είναι τα μικρά πράγματα, τα πράγματα που κάνουμε κάθε μέρα, μέρα με τη μέρα, ότι γίνεται από εκείνους που είναι ανώνυμοι, χωρίς να ξέρουν τι θέλουν πραγματικά να κάνουν. Μερικές φορές σε συζητήσεις οι άνθρωποι με ρωτούν ποιος είναι ο αγαπημένος μου ήρωας, και την τελευταία φορά αντί να πω για κάποιον ήρωα από μπρούντζο και μάρμαρο, είπα ότι ήταν ο οδηγός του ταξί που με είχε πάει το βράδυ στο σπίτι μου.\nΊσως αυτές οι ιστορίες μιλούν περισσότερο για την πραγματικότητα από ότι το ασφάλιστρο κινδύνου, το οποίο είναι αυτό που όλοι οι δημοσιογράφοι εστιάζουν στις αναλύσεις τους.\nΜου αρέσει να το κάνω αυτό και αυτό είναι που κάνω: Πολύ σύντομες ιστορίες που περιέχουν άλλες ιστορίες μέσα τους και που λένε πολύ περισσότερα από ό, τι φαίνεται να λένε, ως εκ τούτου, θα πρέπει να διαβαστούν πολλές φορές. Το καλό πράγμα για την ανθρώπινη πραγματικότητα είναι ότι μιλάει σε μια γλώσσα των συμβόλων. Μπορεί πάντα να διαβάσει ανάμεσα από τις γραμμές, κάτω από ό,τι φαίνεται.\nΜερικές φορές προκαλεί ανησυχία η ανέφικτη ουτοπία και η αίσθηση ότι η αντίσταση είναι ο δρόμος προς το πουθενά. Νιώθουμε κουρασμένοι να κρατάμε τα πόδια μας σε αυτό το ζιγκ - ζαγκ της ιστορίας.\nΕίχα κάποιες συναντήσεις στα στρατόπεδα των «αγανακτισμένων» στην Μαδρίτη και την Βαρκελώνη. Σε μια από αυτές τις συναντήσεις, αργά το βράδυ, μιλώντας με τους ανθρώπους μού είπαν για τα προβλήματα και τις δυσκολίες τους. Έλεγαν ότι οι άνθρωποι ζητούσαν ηγέτες, αλλά δεν είχαν κανέναν. Τους είπα ότι ελπίζω να μην έχουν ποτέ κανέναν, γιατί η ανάγκη να έχουμε έναν ηγέτη για να μας πάρει από το αυτί και να μας καθοδηγήσει είναι η πληγή του κόσμου. Για να μαθαίνουν πρέπει να παρακούν. Μια άλλη ανησυχία που είχαν ήταν το που πήγαιναν, τι επρόκειτο να κάνουν αύριο, ποιος ήταν ο στόχος τους. Τους είπα να μην δίνουν σημασία σε τίποτα από αυτά, ότι πρέπει να συνεχίσουν την πορεία τους και η πραγματικότητα θα τους πει πού να πάνε. Να μην δώσουν προσοχή σε όσους ρωτούν σχετικά με τα αποτελέσματα, που τους ρωτούν τι θα συμβεί αύριο ή την επόμενη εβδομάδα. Τους είπα να ανταποκριθούν σε αυτά με ένα όμορφο στίχο της αγάπης που λέει ότι «η αγάπη είναι άπειρη, ενώ διαρκεί». Έτσι και εμείς, είμαστε άπειροι καθώς προχωρούμε, και αυτό είναι το ταξίδι μας.\nΜετά από ένα χρόνο ειρηνικής διαμαρτυρίας χωρίς απάντηση από την θεσμοθετημένη πολιτική, ο αγώνας των ισπανών ανθρακωρύχων που χρησιμοποίησαν πιο άμεσα μέσα, άνοιξε την συζήτηση για τη νομιμότητα και την αναγκαιότητα αυτών των μέσων.\nΑυτό είναι εύκολο να το λες, ειδικά όταν οι άλλοι πεθαίνουν. Αυτό μου δίνει μια συνολική απόρριψη. Κάποιοι διανοούμενοι στέλνουν άλλους να σφάζονται. Δεν είμαι ένας από αυτούς και νομίζω ότι κάθε χώρα, κάθε κοινωνικό κίνημα και κάθε άτομο έχει το δικαίωμα να επιλέξει την πορεία του. Έξω από αυτό, κανείς δεν έχει το δικαίωμα να πει σε κανέναν πού να πάει και πώς. Και βεβαίως, δεν σημαίνει ότι ο μόνος τρόπος είναι μέσω της χρήσης των όπλων. Αυτό εξαρτάται από την κάθε στιγμή, σε κάθε χώρα, σε κάθε περίπτωση, και όσο λιγότερη βία τόσο το καλύτερο. Υπήρξαν φορές που η βία ήταν αναπόφευκτη και πολλές από τις αλλαγές στην ανθρώπινη ιστορία έγιναν βίαια, αλλά σε γενικές γραμμές αυτό δεν έχει οδηγήσει σε συνολική επιτυχία, επειδή καταλήγει σε έναν φαύλο κύκλο.\nΈνας φίλος μου λέει πάντα ότι για τους ποταμούς του αίματος που τρέχει, πρέπει πρώτα να τρέξουν ποτάμια μελάνι.\nΟι φτωχοί πεθαίνουν στους πολέμους, όχι αυτοί που μιλούν στις επίσημες εκδηλώσεις εξυμνώντας τις αξίες του πολέμου. Αν όχι, δείτε τα Φώκλαντ. Είναι εύκολο να στείλεις τους άλλους να πεθάνουν.\nΜετάφραση από το βασκικό φεμινιστικό περιοδικό «Pikara»: Δημήτρης Γκιβίσης


Η Ίος του Ομήρου και των χοροπηδάδικων, Αρθρογραφία, ΕΛΕΥΘΕΡΗ ΖΩΝΗ\nΗ Ίος του Ομήρου και των χοροπηδάδικων\nΤώρα πριν ανοίξει η νέα τουριστική» περίοδος, θέλω να γράψω κάποιες σκέψεις μου για την όμορφη Ίο, που επισκέφθηκα πρόσφατα… «Ίσως και προλάβουμε κάποια μασκαραλίκια», που έλεγε και ο Σταυρίδης στα «Κίτρινα γάντια»…\nΗ Ίος είναι γνωστή - στον κόσμο όλον! – ως νησί, όπου ετάφη ο μεγαλύτερος ποιητής όλων των εποχών, ο πατέρας της επικής ποιήσεως, ο Όμηρος… Ως εκ τούτου θα μπορούσε να γίνει ένας πόλος έλξεως τουριστών, που θέλουν να συνδυάσουν διακοπές, θάλασσα και ήλιο, με πνευματική τροφή…\nΗ Ίος θα μπορούσε να ζει αξιοπρεπέστατα από τον Όμηρο, όπως και η Ιθάκη από τον Οδυσσέα, όπως και η Πύλος από τον Νέστορα, όπως και η Αργολίδα από τους Ατρείδες, κλπ., κλπ. Όπως ζει όλη η περιοχή της Τροίας (κατακτημένη από τους Τούρκους) από την «Ιλιάδα»…\nΑντ’ αυτού, η Ίος προτίμησε τον εύκολο δρόμο, τον εύκολο τρόπο, του να ζει από νεαρούς, νεανίζοντες και νεολαίους, που ξεβράκωτοι και «ακάλυπτοι» χοροπηδούν ασταμάτητα σε μπαρ και μπαράκια, ξενυχτάδικα και παραλίες… Αλλά η Ίος δεν είναι Μύκονος… Η Ίος έχει (αρχαίο) πολιτισμό να επιδείξει, πολιτισμό που στερείται, σ’ αυτήν την έκταση, η Μύκονος (διότι τον έχει πάρει όλον η διπλανή της, Δήλος). Η Ίος δεν έχει ανάγκη τους νέο-άφραγκους μέθυσους τουρίστες…\nΠου τα πίνουν, κυκλοφορούν με ένα μπουκάλι μπύρας στο χέρι, που ενίοτε σπάει και την επομένη το πρωί είναι επικίνδυνο να κυκλοφορείς με σαγιονάρες στην Χώρα, γιατί κινδυνεύεις να κοπείς!\nΆσε που ο χώρος γύρω από το ηρώον (!) «κολλάει», διότι κάθε βράδυ χύνονται εκεί ό,τι λογής ποτό θες, με συνέπεια την επομένη, με τον ήλιο, ο τόπος μνήμης των ηρώων να μοιάζει με δάπεδο ενός μπαρ, όπου έγινε μακελειό στην Άγρια… Δυσ-Ίο… Βρήκα τους καθαριστές του Δήμου… Έκαναν φιλότιμες προσπάθειες…\nΤους κοιτώ με θλίψη… Με κοιτούν κι αυτοί και χωρίς να τους ρωτήσω, μου απαντούν: «Κάθε βράδυ το ίδιο γίνεται και κάθε πρωί το ίδιο κάνουμε… Τι να κάνει κι ο Δήμος; Τον αστυνόμο;»…\nΥπάρχει ένας εκπληκτικός αρχαιολογικός χώρος στον Κάμπο, ο λόφος του Σκάρκου, βραβευθείς με πανευρωπαϊκές διακρίσεις, που θα ήθελε κάθε Ευρωπαίος να δει και να επισκεφθεί… Σπουδαία ανασκαφική δουλειά. Εύγε! (Στις 30.04.2009 απ’ αυτήν την στήλη έγραφα γι’ αυτόν, επαινώντας τον, ένα άρθρο με τίτλο: «Ευρωπαϊκό βραβείο για τον αρχαιολογικό χώρο Σκάρκο»). Χρειάζεσαι πεζοπορία για να φτάσεις σε αυτόν. Κι όταν φτάνεις, τον βρίσκεις κλειστό! Ενώ ακούς τα ντάπα-ντούπα των χοροπηδάδικων clubs της Χώρας, που είναι πάντα ανοιχτά. Ήταν όμως κλειστός, μας είπαν, διότι «δεν υπήρχαν λεφτά» για τις κυριακάτικες υπερωρίες των φυλάκων! Μα, αν δεν κάνω λάθος… «λεφτά υπάρχουν»…\nΥπάρχει ένα μικρό, μα πανέμορφο αρχαιολογικό μουσείο, ανακαινισμένο πρόσφατα - που παίρνει και προέκταση - όπου μπορεί να ιδεί κανείς την συνεχή και αδιάλειπτη ζωή επί της Ίου, από το 3000 π.Χ. (τουλάχιστον) έως σήμερα… Στο Μουσείο δεν είχαν ούτε ένα φυλλάδιο να μας δώσουν, έστω ένα τρίπτυχο, διότι μας είπαν, «δεν υπήρχαν λεφτά» για να το τυπώσουν! Μα, αν δεν κάνω λάθος… «λεφτά υπάρχουν»… Στο Μουσείο απαγορεύονται οι φωτογραφίες, (των δημοσιευμένων εκθεμάτων!) ακόμη και χωρίς φλας! Οι ξένοι διαμαρτύρονται! Στο Λούβρο επιτρέπονται! Δίπλα μου ένας Σουηδός καθηγητής διαμαρτύρεται. Ήρθε από την Σουηδία για να τα φωτογραφίσει και να τα δείξει στο μάθημά του, στους φοιτητές του! Αλλά έμεινε έκπληκτος από την απαγόρευση! Κάποιοι θέλουν δωρεάν να μας διαφημίσουν κι εμείς αρνιόμαστε πεισματικά, σαν κακομαθημένα παιδιά… (Γενικώς στο νησί δεν βρήκαμε ούτε ένα βιβλίο για την Ίο, παρά μόνον κάτι τουριστικούς οδηγούς, μαζικής παραγωγής και συγγραφής).\nΆλλωστε, το νησί της μάνας του Ομήρου, Κλυμαίνης, το νησί όπου πέθανε και ο μέγας ποιητής δεν έχει ούτε ένα… βιβλιοπωλείο! (Ενώ έχει πλήθος μαγαζιών με σουβενίρ, κοσμήματα, χειροτεχνίες, ρούχα…). Άραγε οι μαθητές της Ίου από πού ψωνίζουν τα σχολικά τους, αν όχι από ένα μαγαζί που μυρίζει σελίδες βιβλίων και μολύβι;.. Αν τα ψωνίζουν από τα σούπερ-μάρκετ, οι μαθητές αυτοί υστερούν σε «όσφρηση γνώσεως» από τους συνομηλίκους τους. Φρονώ, πως αν δεν υπάρχει ένα ιδιωτικό βιβλιοπωλείο κάπου, πρέπει να υπάρχει ένα δημόσιο ή δημοτικό. (Και φυσικά ένα βιβλιοπωλείο είναι άσχετο με μια βιβλιοθήκη, που υπάρχει χωμένη κάπου στην Χώρα, στο νησί, επ’ ονόματι του Ομήρου).\nΕίδα και το νεοκλασικό που στέγαζε το παλαιό σχολείο στην Χώρα. Τώρα ερείπιο, σαν πληγή. Και δίπλα του το «καινούργιο». Αφήσαμε τ’ αρχοντόσπιτο και κλειστήκαμε σε κλωβόσπιτο. Μας είπαν «δεν υπάρχουν λεφτά» για να το ανακαινίσουν! Μα, αν δεν κάνω λάθος… «λεφτά υπάρχουν»… Πιο δίπλα, η φραγκόκκλησα. Ερειπωμένη και αυτή. Απομεινάρι της φραγκικής κατοχής του νησιού. Μα οι καθολικοί στο θρήσκευμα ξένοι θα ήθελαν να την δουν ανακαινισμένη και περιποιημένη. Ο Δήμος θα εισέπραττε πολλά (και) απ’ αυτήν. Και θα ευχαριστούσε τους πολυάριθμους καθολικούς τουρίστες της νήσου. Μας είπαν «δεν υπάρχουν λεφτά» για να την ανακαινίσουν! Μα, αν δεν κάνω λάθος… «λεφτά υπάρχουν»… Άσε που υποπτεύομαι και «δάκτυλο» της δικής μας εκκλησίας… Που - δημοκρατικότατα - δεν αφήνει ούτε τις αναμνήσεις των άλλων θρησκειών να στέκονται όρθιες! Τις μεν αρχαίες ελληνικές τις ξεπάστρεψε, τις δε καθολικές τις άφησε να γίνουν ερειπιώνες… Ακόμη και η πινακίδα με την οδό Πυθίου Απόλλωνος, που σήμαινε τον δρόμο όπου ήταν ο ναός του αρχαίου θεού, που καταπλακώθηκε ανιλεώς από τον χριστιανικό ναό της Αγ. Αικατερίνης, είναι πεσμένη και γερμένη κάτω…\nΑκόμη, ο Δήμος - ή κάποιος άλλος φορέας (Περιφέρεια; Υπουργείο;) - θα πρέπει όχι μόνο να έχει εκδώσει ειδικώς για την Ίο τα έπη του Ομήρου, σημειώνοντας στο εξώφυλλο, πως ο ποιητής είναι θαμμένος εδώ, αλλά θα έπρεπε να τα βρίσκει κανείς αυτά παντού! Παντού! Ακόμη και εν είδει… σουβέρ! Δεν φτάνουν οι εκδηλώσεις μια φορά τον χρόνο, τα «Ομήρεια», για να αποτινάξει κανείς από πάνω του την βαριά κληρονομιά να λέγεται «τόπος θανής και ταφής του Ομήρου»… Δεν εξιλεώνεται κανείς έτσι…\nΣτην Ίο υπάρχουν μαγαζιά με ταϋλανδέζικη, μεξικανική, ιταλική κουζίνα, κλπ. Ιρλανδέζικα μπαρ, κλπ. Αλλά δεν υπάρχει ούτε ένα ελληνικό βιβλιοπωλείο!.. Κατάντια!..\nΥπάρχουν κι άλλοι αρχαιολογικοί χώροι, ακόμη άσκαφτοι και θαμμένοι… Στην Αγ. Θεοδότη, εκτός από την πολύ ωραία παραλία, μπορεί κανείς να ιδεί και τον χριστιανικό ναό της, που καταπλάκωσε τον αρχαίο ναό (μάλλον του Απόλλωνα)… Η πλαγιά κι εκεί είναι ένας ακόμη «Σκάρκος» που δεν έχει (ακόμη) ανασκαφεί, διότι μας είπαν, «δεν υπάρχουν λεφτά»! Μα, αν δεν κάνω λάθος… «λεφτά υπάρχουν»…\nΑγ. Θεοδότη, Ψάθη και Μαγγανάρι, άναρχα δομημένοι νέο-οικισμοί συμπληρώνουν ένα υπέροχο τοπίο, που θα μπορούσε να είναι… παράδεισος! Ειδικά στο Μαγγανάρι, για να κατέλθει κανείς στην κύρια και πανέμορφη παραλία, πρέπει να διέλθει μέσα από τον χώρο που έχουν αφήσει ελεύθερο τρεις ταβέρνες… Μικρά εκδρομικά σκάφη θα μπορούσαν από την Ψάθη να πηγαίνουν αυθημερόν σε Ηρακλειά-Σχοινούσα ή Κουφονήσια και από Μαγγανάρι σε Θήρα-Θηρασιά. Αυτό θα επέκτεινε την παραμονή των τουριστών στο νησί. Κι αυτό θα ήταν σε όφελος όλων. Αντ’ αυτού, οι τόποι αυτοί αρκούνται στον καφέ και στον μεζέ…\nΥπέροχο νέο-λιθόστρωτο μονοπάτι οδηγεί προς το Παλιόκαστρο, αλλά χωρίς πρόβλεψη κιγκλιδώματος για τους υψοφοβικούς! Και χωρίς παγκάκια για όσους θέλουν να κάτσουν λίγο να ξαποστάσουν ή να χαρούν την υπέροχη θέα…\nΚαι υπάρχει, τέλος, ο περίφημος Πλακωτός, με τον τάφο του Ομήρου, που πρέπει να γίνει παγκόσμιο λίκνο προσκυνήματος, κάθε φιλολογικής σχολής, κάθε αρχαιολογικής, κάθε ομηριστή, κάθε φιλαρχαίου, κάθε φιλέλληνα σ’ αυτόν τον πλανήτη… Ας ερίζουν ακόμη οι αρχαιολόγοι εάν είναι αυτός ή δεν είναι ο τάφος του Ομήρου. Ας θεωρήσουμε πως είναι, μέχρι η αρχαιολογική σκαπάνη βρει τον πραγματικό τάφο του ποιητή στο νησί. Αλλά μέχρι τότε, ας είναι αυτός το λίκνο μας, το καντηλάκι μας… Ο χώρος έχει διαμορφωθεί πολύ ωραία, όπως αρμόζει σε τάφο ενός παμμέγιστου… Έμεινα εκεί τρεις ώρες συλλογιζόμενος όλα αυτά… Όλες αυτές τις ώρες ήρθαν μόνο ξένοι να επισκεφθούν τον τάφο…Άλλοι γιατί «τους είπαν από το ξενοδοχείο τους να πάνε, αλλά δεν τους είπαν… για τι ακριβώς πρόκειται!»!!!...\nΆλλοι γιατί είδαν την μία και μόνη πινακίδα που υπάρχει στο νησί και λέει για τον τάφο του Ομήρου, και η οποία δεν ευρίσκεται σε σημείο απ’ το οποίο περνούν όλοι, αλλά υψηλά στους ανεμόμυλους!!! Τέλος, ήρθαν και πολλοί ψυλλιασμένοι, κυρίως Ιάπωνες… Ξάφνου ακούω και ελληνικά! Χαίρομαι! Λέω «να μωρέ, και Έλληνες έρχονται στον τάφο του Ομήρου!»… Πλησιάζουν! Τους ακούω, μιλάμε… Ήταν Κύπριοι! Έλληνες Κύπριοι, για να μη μπερδευόμαστε… Εκδρομείς από την Νάξο θα μπορούσαν να έρχονται στον Πλακωτό, με ημερήσια καραβάκια, για να προσκυνήσουν τον τάφο του Ομήρου. Κι αυτό θα ήταν προς όφελος και των δυο νησιών…\nΤο νησί των στερνών του Ομήρου, μπορούσε να είναι η δόξα της Ελλάδος, της ελληνικής ποιήσεως, της παγκόσμιας λογοτεχνίας, του έπους, της ιστορίας και της μυθολογίας. Ζήλωσεν δόξα Μυκόνου όμως. Και εάν αυτό είναι το φρόνημα των επιχειρηματιών του νησιού, τότε ευθύνεται η Αρχή τους, που δεν τους έχει ακόμη μεταπείσει. (Πάντα «το ψάρι βρωμάει απ’ το κεφάλι»). Και πιο πολύ απ’ όλα ευθύνεται το υπουργείο Πολιτισμού!...\nΑν δεν μπορείς να διαχειρισθείς το βάρος να λέγεσαι συγχωριανός και συντοπίτης του Ομήρου, τότε, μήπως είναι καλύτερα να αφήσεις αυτήν την βαριά κληρονομιά σε κάποιον που την αποδέχεται; Γιατί, στην επιστροφή, στο πλοίο - που άργησε 1,5 ώρα να έρθει) - ένα ζεύγος Ιαπώνων, που ήταν ομηριστές (φορούσαν το «Ο» στο πέτο τους, όπως τιμητικά κάνουν όλοι οι Ιάπωνες που ξέρουν να διαβάζουν και να κατανοούν Όμηρο από το πρωτότυπο) μας έλεγαν πως ήρθαν από την μακρινή πατρίδα τους για να προσκυνήσουν τον τάφο του Ομήρου, αλλά δυστυχώς, φεύγουν με παράπονο, πως είδαν κι έμαθαν λιγότερα γι’ αυτόν, απ’ όσα περίμεναν από τον τόπο που φέρει την τιμή να έχει θαμμένα τα κόκκαλα του ποιητή…


Σταύρος Λάντσιας Trio... με Ανδρέα Πολυζωγόπουλο- Γιώργο Καλούδη- 2ήμερο live με Workshop!\nΟ πιανίστας και συνθέτης Σταύρος Λάντσιας παρουσιάζει ένα ξεχωριστό πρόγραμμα με βάση τις μελωδικές του συνθέσεις. Το συγκεκριμένο project παρουσιάστηκε επανειλημμένα στη Γερμανία και την Κύπρο με ενθουσιώδη αποδοχή. Το Φεβρουάριο 2017 βιντεοσκοπήθηκε η συναυλία στον Ιστορικό χώρο της Αγγλικανικής Εκκλησίας Αγίου Παύλου στην Αθήνα, δημιουργώντας μια μοναδική οικειότητα μεταξύ ερμηνευτών και κοινού. Ήταν μια σπάνια ευκαιρία να απολαύσει το κοινό τους φυσικούς ήχους των μουσικών οργάνων σε έναν χώρο εξαιρετικής ακουστικής. Την Τρίτη 25 Απριλίου & την Τετάρτη 26 Απριλίου 2017, στις 21:30, θα έχουμε την τιμή να απολαύσουμε live στη σκηνή του Λίντο, τον Σταύρο Λάντσια (πιάνο, μελόντικα, μεταλλόφωνο) μαζί με τον Ανδρέα Πολυζωγόπουλο (τρομπέτα, flugelhorn) και τον Γιώργο Καλούδη (τσέλο, κρητική λύρα, κρουστά)!\nΓεννήθηκε το 1981 και μεγάλωσε στο Σαμικό. Σπουδάζει τζαζ κιθάρα με το Γιώτη Σαμαρά στο ωδείο Φίλιππος Νάκας της Αθήνας και αποφοιτεί το 2002, ενώ δυο χρόνια πριν ξεκινά να παίζει τρομπέτα. Τον Οκτώβρη του 2002 μετακομίζει στην Ολλανδία και σπουδάζει στο κονσερβατόριο του Άμστερνταμ. Παράλληλα, παρακολουθεί μαθήματα (μεταξύ άλλων) με τους Markus Stockhausen και Angelo Verploegen και σεμινάρια με τον Paolo Fresu στη Σαρδηνία. Το 2006 δημιουργεί στο Άμστερνταμ το Poly Quartet και το 2008 ηχογραφούν το CD "Perfumed Dreams" κερδίζοντας την πρώτη θέση στο διαγωνισμό Motives for Jazz στο Βέλγιο. Την ίδια χρονιά επιστρέφει στην Ελλάδα. To 2013 έκανε ενα αφιέρωμα στην αγαπημένη του ροκ μπάντα Pink Floyd και ηχογράφησε το CD "Heart of the Sun- The music of Pink Floyd", το οποίο παρουσίασε σε διάφορους χώρους στην Ευρώπη καθώς και στη Νέα Υόρκη. Έχει συνεργαστεί με τους Tore Brunborg, Markus Stockhausen, Michel Portal, Tony Lakatos, Gunter baby Sommer, Anne Paceo, Mode Plagal, Ψαραντώνη, Σαβίνα Γιαννάτου, Μαρία Φαραντούρη, Dulce Pontes, Serge Teyssot Gay (Noir Desires), Νίκο Σιδηροκαστρίτη, Κώστα Θεοδώρου, Γιώργο Τρανταλίδη, Haig Yazdjan, David Lynch, Bαγγέλη Κατσούλη, Τακη Μπαρμπέρη, Θανάση Παπακωνσταντίνου κ.ά. Επίσης, έχει συμμετάσχει σε 60 ηχογραφήσεις διαφορετικών στυλ. Το 2014 δημιουργεί ένα καινούργιο σχήμα και το 2015 κυκλοφορεί το CD “Anicca" που αποτελείται από συνθέσεις του.\nΓεννήθηκε στην Αθήνα από μουσική οικογένεια. Ξεκίνησε να παίζει κρουστά, πιάνο, κιθάρα και κρητική λύρα από μικρή ηλικία, συνεχίζοντας την παράδοση της οικογενείας του, ως 4η γενιά λυράρης. Σπούδασε βιολοντσέλο και πήρε το δίπλωμά του στο Ωδείο Athenaeum στην Αθήνα. Η υποτροφία από το Fulbright Foundation (2002), του έδωσε τη δυνατότητα να μελετήσει σύνθεση και αυτοσχεδιασμό με την καθοδήγηση του ιστορικού δασκάλου της τζαζ, Ted Greene. Η δισκογραφία του περιλαμβάνει δίσκους με προσωπικές του συνθέσεις, το "Truth" (2005) και το "On The Wind" (2009), καθώς και τη νέα του δισκογραφική παραγωγή "J.S.BACH: Cello Suites on the Cretan Lyra" από την DNA Label Records. Το 2005, προσάρμοσε την τεχνική του τσέλου πάνω στη λύρα, προσθέτοντας μια 4η, χαμηλή Ντο χορδή, επεκτείνοντας τις δυνατότητές της, δημιουργώντας μια νέα προσωπική ερμηνευτική και τεχνική προσέγγιση. Οδήγησε έξω απ’τα πλαίσια της παραδοσιακής μουσικής, ανοίγοντας τους ερμηνευτικούς της ορίζοντες στη Δυτική Ευρωπαϊκή μουσική. Τον Σεπτέμβριο του 2015 του απονεμήθηκε Ειδικό Βραβείο Κριτικής Επιτροπής για την μουσική σύνθεση και ερμηνεία του στο "IV World Puppet Theatre Festival" στο Αλμάτι του Καζακστάν. Ο Γιώργος Καλούδης δίνει σόλο συναυλίες ανά τον κόσμο με την τεχνική του live-loop-recording, δημιουργώντας ένα ατμοσφαιρικό και πολυδιάστατο ηχητικό περιβάλλον. Απο τον Σεπτέμβριο του 2014 διδάσκει βιολοντσέλο, στο ωδείο Athenaeum στην Αθήνα.


Πολιτης των Χανιων: Διαλύεται ο συνδυασμος του Τάσου Βάμβουκα\nΔιαλύεται ο συνδυασμος του Τάσου Βάμβουκα\nΟριστική ρήξη των Συριζαίων που συμμετείχαν στο συνδυασμό των Ενεργών Πολιτών με τον Τάσο Βάμβουκα και αποχώρηση τους, σημαίνει η επιστολή που έδωσαν στη δημοσιότητα το μέλος της συντονιστικής του συνδυασμού Γ. Καλλιτεράκης και ο Δημοτικός Σύμβουλος Μπάμπης Κουρούσης. Η επιστολή-δήλωση εκφράζει το σύνολο σχεδόν των μελών του ΣΥΡΙΖΑ που συμμετείχαν στο συνδυασμό του οποίου υπήρξαν συνιδρυτές και πλειοψηφία.\nΑναφορικά με την υποψηφιότητα του Τάσου Βάμβουκα\nγια το Δήμο Χανίων\nΌσον αφορά την «νομιμότητα της εκλογής του, κατόπιν δημοκρατικά ειλημμένων αποφάσεων», όπως αναφέρει στην δημόσια ανακοίνωση, διευκρινίζουμε ότι αυτό έγινε σε Ολομέλεια της παράταξης τον περασμένο Οκτώβριο στην οποία όμως μοναδικό θέμα Ημερήσιας διάταξης ήταν ο Απολογισμός Πεπραγμένων και όχι η εκλογή του επικεφαλής.\nΣε αυτή την συνέλευση υπήρξε, από ορισμένα μέλη, έντονη κριτική για την λειτουργία της παράταξης και την παρουσία της στο Δημοτικό συμβούλιο. Τότε εντελώς συγκυριακά και αιφνιδιαστικά ο Τ. Βάμβουκας έθεσε στην συνέλευση θέμα επικύρωσης της θέσης του ως επικεφαλή της παράταξης. Σε αυτό το σημείο ο Γ. Καλλιτεράκης ως ιδρυτικό μέλος της παράταξης και εκπροσωπώντας θέση οργάνων του ΣΥΡΙΖΑ, τοποθετούμενος επί του θέματος, αναφέρθηκε στην στήριξη της Δημοτικής παράταξης των Ενεργών Πολιτών τονίζοντας όμως ότι το θέμα του επικεφαλής παραμένει ανοικτό. Στην ουσία ΔΕΝ ΕΓΙΝΕ ΚΑΜΙΑ ΨΗΦΟΦΟΡΙΑ.\nΜέλος της Δημοτικής Παράταξης Χανίων «Δήμος Ενεργών Πολιτών» και του Συντονιστικού της Οργάνου\nεκλεγμένος με την Παράταξη